c: text/html

text:
यथार्थ पर आधारित एकटा एकांकी – समाचार पठेबाक एकटा नव आयाम
– मुम्बई सँ प्रकाश कमती, २२ जनबरी, २०१६. मैथिली जिन्दाबाद लेल खास!!
शीर्षक :- “व्हाट्सऐप सँ गाम धैर”
(गुलटन काका अपन भातिज फुलचनमा सँ कहैत)
गुलटन काका – धुर परेशान भय गेलौं…।
फुलचनमा – कि भेल काका यौ..?
गुलटन काका – बौआ इ फेसबुक, व्हाट्सऐप आ ट्विटर सन सोशल दालान पर चिकड़ला-भोकड़ला आ मिथिला-मैथिली केला सँ किछु नै हेत्अ, हँ से कान खोलिके सुनि लै। करबाक छः त धरातल पर उतरि किछु समाजिक काज कय लै तखन बुझब्अ जे सत्ते में तू सब मिथिला, मैथिलक चिंतन मनन केनिहार छ्अ।
फुलचनमा – काका बाजल भ गेल आ कि और अईछ किछु…?
गुलटन काका – हौ कि बाजब..! तोरा सबके, के बुझायत, जे करबाक छ्अ करै जाय जै।
फुलचनमा – काका आब हमहूँ किछु बाजि कि…?
गुलटन काका – अच्छा तुहूँ बाजब्ह…?
फुलचनमा – हँ काका।
गुलटन काका – अच्छा ठीक छै बाजह्अ।
फुलचनमा – हाँ त काका ध्यान सँ सुनबैक। किछु मास पहिने व्हाट्सऐप पर एकटा समूह बनल जेकर नाम अईछ “एक्सलेंट सिक्स” जहिना नाम तहिना अहि समूह सँ जूड़ल सदस्य आ ठीक तहिना काजो करैक मानसिकता। अहि समूह केर उत्तप्ति व्हाट्सऐप सँ जरूर भेल मुदा काज तहिना धरातल पर मानव सेवा, दीनहीन केर सहयोग लेल अतेक प्रतिबद्ध अतेक शीघ्रता रूपेण भय जायत एकर अंदाज नै छल हमरा।
टीम सँ जुरल लोक जिनकर परिचय ऐना अईछ, जटाशंकर मिश्र जे हरियाणा के शैक्षणिक संस्था में डायरेक्टर के पद पर छैथ। कार्तिकेय मैथिल जे कॉन्टिनेंटल टायर के जर्मन एमएनसी में आई टी हेड थिकाह। मनोज पाण्डे जी जे मैलोरंग मिथिला आ हिंदी सिनेमा के अभिनेता छैथ, सागर झा जी जे लेखक सह अभिनेता हिंदी आ मैथिली सिनेमा सँ जुड़ल छैथ, रमानाथ झा जी जे प्रोड्यूसर हिंदी आ मैथिली सिनेमा आ साक्षी एंटरटेनमेंट, साईंचरण एंटरटेनमेंट के मालिक सेहो छथि, अमित पाठक जी जे मैथिली लेखक आ पटना में रोजगार करैत छैथ, वीणा झा जी जे शिक्षिका छैथ आ गया, बिहार सँ छैथ, मनीष झा जी जे कविता लेखन में नित्य प्रतिदिन अग्रसर छैथ अंत में एकटा और सदस्य नीरज मिश्रा जी छैथ जे गुजरात के वापी में “आलोक इंडस्ट्रीज” कपड़ा कंपनी में नीक पद पर कार्यरत छैथ। एखन धैर हिनका सब द्वारा कैल गेल प्रयास सर्वप्रथम मधुबनी समेत झारखण्ड के बाढ़ि पीड़ित तक मदद जे पछिला साल पहुँचल छल, जाहि में कम्बल, कपड़ा, खाद्य सामिग्री एकटा छोट-छीन सहयोग रुपे छल। तथापि बच्चा सब तक निःशुल्क स्लेट पेंसिल आ नोट बुक के वितरण, बेरोजगारी मुक्त मिथिलाक निर्माण, पुनः कम्बल वितरण आ एकटा कैंसर पीड़ित बच्चा के लेल अभियान सन प्रयास अहि टीम द्वारा प्रगति पर अईछ। टीम सँ जुड़ल नीरज जीक कहब छैन्ह जे हमर सबकेर किछु उद्देश्य नै अईछ कारण जे हम सब दिनभैर अपना रोजगार में व्यस्त रहैत छी आ यदि कोनो एहेन कार्य सामने अबैत अछि त सब मिल ओकर निष्पादन करैक प्रयास करैत छी। मिथिला में अहि टीमक सहयोगी श्री प्रफुल्ल चंद्र झाजी छैथ जे एकटा शशक्त भूमिका में सदैव संग रहैत छथि। ओ भयंकर जार में वा भीषण गर्मी में आराम के त्यागि दिन राति लागल रहैत छथि। श्री प्रफुल्ल चंद्र जी मूलतः मधुबनी जिलाक पचाढ़ी गाम केर बसिन्दा छैथ। समाज सेवा ओहो में दीनहीन, दलित सेवा हिनक प्राथमिकता छैन्ह।
फुलचनमा – काका सुनैत छी आ कि नीन आबै लागल यौ…?
गुलटन काका – धुर तू बजैत रहै हमर कान एम्हरे छौ रे।
फुलचनमा – हँ त काका आय कैथिनिया जे झंझारपुर में पड़ैत अईछ ओहि ठामक दलित समाज में 100 कम्बल आय सेहो बाँटल गेलै यौ। आ 26 जनवरी के दिन झारखंड में सेहो बाँटल जेतै। इ त छोरु एखन धैर फुलपरास, झंझारपुर, मधुबनी आ झारखंड में कहिया ने बँटा गेलैक, हरियाणा में सेहो जटाशंकर जीक सहयोग सँ कतेक ईंट भट्टा पर गरीब, दलितक बीच ढ़ेरों कम्बल बाँटल गेलैक।
गुलटन काका – बौआ फुलचन हमरा त विश्वाशे नै होईत छल जे आखिर सोशल सँ जमीनों पर इ काज सब हेतैक, खैर जखन शुरु भैये गेल छैक त देखा – देखि अहि में बढ़ोतरिये हेतैक बुझलह ने। आ ढकपोचिया सब जे झूठों के जय मिथिला आ जय जानकी करैय तकरा सबके सीधा गाले तका लागतै आ होली नजदीके छैक त संभवतः मलपुआ सन नै फुलि जाय।
गुलटन काका – बौआ त आब सुतै दे।
फुलचनमा – हँ काका आब सुतु ताबत हम कने फेसबुक देख लैत छी एकबेर।।।
टीमक नाम “एक्सलेंट सिक्स-मानव सेवा” छैक।

robotstxt: allowed

filter: keep


text:
"होन्डुरसक विश्व सम्पदा क्षेत्रसभक सूची" सँ सम्बन्धित पन्नासभ
ई सभ पन्ना सम्बन्धित अछि होन्डुरसक विश्व सम्पदा क्षेत्रसभक सूची:
Displayed १२ items.
- क्यानाडाक विश्व सम्पदा क्षेत्रसभक सूची (← जडीसभ | सम्पादन करी)
- विश्व सम्पदा क्षेत्रसभक सूची (← जडीसभ | सम्पादन करी)
- अमेरिकाक विश्व सम्पदा क्षेत्रसभक सूची (← जडीसभ | सम्पादन करी)
- दक्षिण अमेरिकाक विश्व सम्पदा क्षेत्रसभक सूची (← जडीसभ | सम्पादन करी)
- बोलिभियाक विश्व सम्पदा क्षेत्रसभक सूची (← जडीसभ | सम्पादन करी)
- केन्द्रीय अमेरिकाक विश्व सम्पदा क्षेत्रसभक सूची (← जडीसभ | सम्पादन करी)
- बेलिजक विश्व सम्पदा क्षेत्रसभक सूची (← जडीसभ | सम्पादन करी)
- कोस्टारिकाक विश्व सम्पदा क्षेत्रसभक सूची (← जडीसभ | सम्पादन करी)
- ग्वाटेमालाक विश्व सम्पदा क्षेत्रसभक सूची (← जडीसभ | सम्पादन करी)
- बार्बाडोसक विश्व सम्पदा क्षेत्रसभक सूची (← जडीसभ | सम्पादन करी)
- सेन्ट किट्स र नेभिसक विश्व सम्पदा क्षेत्रसभक सूची (← जडीसभ | सम्पादन करी)
- आकृति:अमेरिकाक विश्व सम्पदा क्षेत्रसभक सूची (← जडीसभ | सम्पादन करी)


text:
गत वर्ष २०१९ केर २२ आ २३ दिसम्बर यानि विक्रम संवत साल २०७६ केर पुस मास केर ६ आ ७ गते नेपालक ऐतिहासिक व औद्योगिक नगरी विराटनगर मे आयोजित भेल छल १७म अन्तर्राष्ट्रीय मैथिली सम्मेलन। एहि सम्मेलनक आयोजन ‘मैथिली एसोसिएशन नेपाल, विराटनगर’ द्वारा कयल गेल छल। परञ्च ‘अन्तर्राष्ट्रीय मैथिली सम्मेलन’ स्वयं मे एक संस्था सेहो रहि आयल अछि, जेकर अध्यक्ष सुजान विद्वान् आ लोकसाहित्यक पुरोधा स्रष्टा डा. महेन्द्र नारायण राम छथि, ओतहि महासचिव मैथिली-मिथिलाक दीर्घकाल सँ चलैत आबि रहल विभिन्न आन्दोलनक जानल-मानल नेता डा. बैद्यनाथ चौधरी ‘बैजू’ छथि तथा नेपाल केर प्रभारी मैथिली भाषा-साहित्य संग संचार व राजनीतिक अधिकार प्राप्तिक वास्ते संचालित विभिन्न अभियानक सारथि डा. रामभरोस कापड़ि भ्रमर छथि। हमर सौभाग्य जे १७म अन्तर्राष्ट्रीय मैथिली सम्मेलनक संयोजक बनिकय यथासंभव यत्नपूर्वक आयोजन केँ सम्पन्न कयल। परञ्च एहि सम्मेलनक चर्चा नहि केवल समूचा नेपाल मे बल्कि अन्तर्राष्ट्रीय जगत मे जाहि तरहें भेल ताहि समस्त सफलताक सारा श्रेय आयोजनक पल-पल आ क्षण-क्षण केँ सम्हारनिहार जानकीक वरदपुत्र लोकनि – तेजलाल कर्ण, पंकज वर्मा, कुमोद झा, वीरेन्द्र झा, ओमप्रकाश साह, वसुन्धरा झा, वन्दना चौधरी, राजेश झा, अमर झा, भास्कर चौधरी, मंजू मंडल, पूनम सिंह, प्रीति झा, रंजू झा, ललन झा, शंभू कुमार सहनी, रवि स्वर्णकार, सनातन मंडल, आदि अनेकानेक कर्मवीर लोकनिक सद्प्रयास सँ संभव भेल।
एहि सम्मेलन मे ‘अधिकार’ नाम सँ संस्थापन पक्ष (अन्तर्राष्ट्रीय मैथिली सम्मेलन संस्था) द्वारा एक स्मारिकाक प्रकाशन-विमोचन सेहो भेल छल। एकर संपादनक कार्य स्वयं संस्थाक अध्यक्ष विद्वान् डा. महेन्द्र नारायण राम कयलनि, उप-संपादक बनबाक अवसर हमरो भेटल। प्रकाशक डा. बैद्यनाथ चौधरी ‘बैजू’ स्वयं छलाह। एकर मुद्रक नवारम्भ, मधुबनी छल। कवर सहित ७० पृष्ठ केर एहि स्मारिका मे विद्वान् एवं राजनीतिक वरिष्ठजन डा. रामलषण राम ‘रमण’ केर शुभकामना सन्देशक संग मैथिली अकादमीक पूर्व अध्यक्ष कमलाकान्त झा, विद्यापति सेवा संस्थानक उपाध्यक्ष एवं वयोवृद्ध मैथिली अभियन्ता डा. बुचरू पासवान केर सन्देश आयल जे सम्मेलनक सफलताक कामना संग कार्यकर्ताक उत्साहवर्धन संग भविष्य मे सम्मेलनक दशा-दिशा आरो नीक हुअय ताहि प्रति सार्थक भूमिका निभेलक। नेपालक तरफ सँ कतिपय शुभकामना सन्देश समयाभाव मे नहि समेटल जा सकल, एकर अफसोस हमरा सब दिन रहत। कारण अध्यक्ष सह संपादक डा. राम बेर-बेर तकाता कयलनि, लेकिन संयोजनक कार्यभार मे हम तेनाकय ओझरायल रहलहुँ जे नेपालक तरफ सँ शुभकामना सन्देश एहि स्मारिका लेल नहि लय सकलहुँ। हँ, तखन नेपाल मे अलगहि सँ स्मारिका सदृश ‘मिथिला टाइम्स विशेषांक’ केर प्रकाशनक जिम्मेदारी वरिष्ठ सलाहकार-सहयोगी विद्वान् मार्गदर्शक रामरिझन यादव पर छलन्हि जाहि मे नेपालक लेखक व राजनेता लोकनिक शुभकामना सन्देश प्रचूर मात्रा मे सम्मेलन लेल आयल अछि।
स्मारिकाक नामकरण सेहो एकटा कठिन चुनौती छल। काफी रास नाम प्रस्तावित भेल। तखन प्रवीणक सौभाग्य, हमरे प्रस्ताव ‘अधिकार’ पर अन्तिम मोहर विद्वत् विमर्शकार लोकनि एवं अध्यक्ष-सह-संपादक डा. राम लगौलनि। संयोग कतेक नीक छैक जे ‘अधिकार’ नामकरण केर औचित्य केँ ‘प्रकाशकीय-सह-महासचिवीय प्रतिवेदन’ अन्तर्गत बड़ा विलक्षण ढंग सँ स्पष्ट कएने छथि डा. बैद्यनाथ चौधरी ‘बैजू’। सम्मेलनक विगत केर आयोजनक संछिप्त खाका खिंचैत २२ आ २३ दिसम्बर जाहि दुइ दिन मे क्रमशः भारतीय संसदक निचला आ ऊपरी सदन मे मैथिली केँ अधिकारसम्पन्न बनबैत भारतक संविधानक आठम् अनुसूची मे सम्मानित स्थान देल गेल, ताहि सब पर प्रकाशकीय-सह-महासचिवीय प्रतिवेदन मे स्पष्ट उल्लेख स्मारिकाक पाठक केँ निश्चित आह्लादित करतनि, संगहि अपन भाषा-संस्कृति केर भविष्य लेल साकांक्ष बनि आगाँ ओ ऊर्जावान् कार्यकर्ता सेहो बनता ई प्रेरणा देतनि। संयोजकीय स्तम्भ मे हमर सन्देश ओहिना सामान्य ढंगक शिकायत, असन्तोष, खौंझाहट आदिक संग अछि – जे वास्तव मे हमर मनोदशा रहल एक संयोजक-व्यवस्थापकक रूप मे… जेना जे हमरा अनुभव भेल से लिख देल। संपादकीय केर सामग्री पूर्ण साहित्यिक आ विशिष्ट विवेचनाक योग्य अछि। पाठक लोकनि केँ आत्मगौरव केर बोध हेतनि जे मैथिली कोन तरहें सभक लेल सर्वोपरि आ सदिखन अनुकरणीय अछि। धन्यवाद संपादक डा. राम जे अपन सदिखनक विद्वता केँ एतहु निरन्तरता मे रखैत सुखद भविष्यक परिकल्पना रखलनि अछि।
‘मैथिली आन्दोलन’ केर झलक मात्र लिखलनि अछि प्रसिद्ध स्रष्टा एवं आकाशवाणी दरभंगाक संचारकर्मी अग्रज मणिकान्त झा – सम्पूर्ण लेख पुनः लिखथि, जेना ओ गछने छथि जे ‘विस्तार देब एखन बाँकी अछि’। मैथिली भाषा कोना अष्टम् अनुसूची मे पहुँचल ताहि पर कतेको लोक केँ अपन पीठ अपनहि सँ ठोकैत देखल, एहेन स्थिति मे एकटा ठोस आ सार्थक लेख केर बड पैघ आवश्यकता छैक। सिर्फ खरखाँही लूटय लेल नाम केँ समेटनाय ओहि लेख केर लक्ष्य एकदम नहि हो, बल्कि सब तरहक योगदानक तारतम्य जोड़िकय संस्थागत, व्यक्तिगत, विद्वत आ विशेष भूमिका निभेनिहार गैर-मैथिल भाषा वैज्ञानिक व परामर्शदाता लोकनिक संग संसदक पटल मे मैथिली प्रति सद्भावना रखनिहारक चर्चा सेहो ओहि लेख मे आबय, ई हमर आन्तरिक आकांक्षा अछि जे आरो लोक केँ निश्चित प्रभावित करतनि आर एकटा ठोस दस्तावेज भविष्यक पीढी लेल उपलब्ध कराओत।
हमरा सुप्रसिद्ध समीक्षक-आलोचक ‘रमेश’ केर आलोचना एवं विवेचनाक लेख ‘मैथिलीक विलुप्तिक भविष्यवाणीक औचित्य’ बहुत प्रभावित कयलक। डा. गोविन्द झा द्वारा कयल गेल भविष्यवाणी ऊपर एहेन शानदार विवेचना पढिकय बड़ा आह्लादित भेलहुँ। संगहि विगत १० वर्ष सँ अपन मातृभाषाक सेवा मे समय खर्च करैत आबि रहल छी, ताहि लेल सेहो एकटा सम्बल भेल अछि ई आलेख। निराशा केँ आशा मे परिणति भेटब सब दिन नीक लागल अछि। मानव लेल यैह आवश्यक छैक। ताहि जिम्मेदारी केँ बहुत सुन्दर ढंग सँ निभेलनि अछि आदरणीय रमेश। हमरो सब केँ लेखनकार्य मे सब दिन प्रोत्साहन दैत रहैत छथि, कमी-कमजोरी केँ दूर करबाक लेल हुनकर संछिप्त सलाह सेहो बहुत कारगर होइत अछि। तखन ‘अधिकार’ मार्फत एतेक महत्वपूर्ण सन्देश केँ आम पाठक सोझाँ आनल गेल अछि, ई असाधारण बात भेल। एहि लेख केर अन्तिम भाग मे निष्कर्ष स्वतः प्रमाण दैत अछि – “तेँ निराशा कोनो समाधान नहि थिक। सकारात्मक सोच, समस्याक समाधान निकालैत अछि। मिथिलाक गाममे निवास करैत, आमजनक कंठमे, जीह पर, मैथिलीकेँ, कोनो तेहेन खतरा नहि छैक। प्राध्यापकीय, अभिजात्य, शास्त्रीय मैथिलीक संग जीर्ण-शीर्ण प्रतिक्रियावादी, पुरातन-पंथी साहित्यिक संवर्गकेँ जरूरे खतरा छैक।”
नेपाल दिश सँ करुणा झा द्वारा दुइ गोट लेख आयल छल, हम दुनू पठा देने रही। एकटा भूलवश हमरा नाम सँ प्रकाशित भेल अछि। उचित समन्वय नहि भऽ पेबाक कारण एहि तरहक भूल भेल अछि। एकरा सुधार कयल जायत। हुनक एक लेख ‘सामाजिक सद्भाव, समानता आ ब्राह्मणवादीक विरूद्ध प्रकृतिक अनुपम पावनिः छठि’ त हुनकहि नामे प्रकाशित भेल, लेकिन दोसर लेख ‘मिथिला सन इतिहास ककर’ ई हमरा नामे प्रकाशित भऽ गेल अछि। आगाँक संस्करण मे एकरा उचित सुधार करबाक जरूरति अछि। तहिना एकटा आर बड पैघ भूल भेल अछि सुप्रसिद्ध साहित्यकार-इतिहासकार राम नारायण देव केर नाम ‘राम नारायण यादव’ प्रिन्ट कयल गेल अछि। एहि तरहक त्रुटि लेल हम विशेष रूप सँ क्षमाप्रार्थी छी कारण एक बेर समय निकालिकय पीडीएफ प्रूफ देखबाक जरूरति छल, जे हम नहि कय सकलहुँ। जीवन मे एतेक पैघ स्ट्रेस कहियो नहि भेल छल जतेक एहि कार्यक्रमक संयोजन कार्य मे पूरे १ वर्ष हमरा संग भेल। आइ भेद खोलि रहल छी जे पैछला साल २-२ बेर भयानक एक्सीडेन्ट मे सेहो पड़ि गेल छलहुँ…. लेकिन जानकी जी प्राणक रक्षा कयलनि। ठेहुन आ बायाँ हाथक कन्हाक जोड़ मे एखनहुँ दर्द सँ ओ दिन सब याद अबैत अछि त देह सिहरैत अछि। खैर… राम नारायण देव सर केर ‘प्राचीन मोरंग राज्यमे मैथिली साहित्य आ सांस्कृतिक प्रभाव’ लेख प्रकाशित भेल अछि। विराटनगर मोरंग केर मुख्यालय सँ आब प्रदेश १ केर राजधानी तक बनि गेल अछि। मैथिलीक अपन विलक्षण इतिहास रहलैक अछि एतय। आर हमर विशेष अनुरोध पर आदरणीय स्रष्टा देव ई लेख लिखलनि, संगहि एहि विषय पर विद्वत विमर्श सेहो राखल गेल छल सम्मेलन मे। मोरंग राजा सलहेस, दीना-भद्री, मोरंगराज आदिक ऐतिहासिक वृत्तांतक संग आरो महत्वपूर्ण प्राचीन अभिलेख सभक जिकिर करैत अछि जाहि सँ आगामी संतति केँ अपन इतिहास ज्ञात होयत, आत्मगौरवक बोध होयत। आजुक अकलबेरा मे अपनहि इतिहास सँ वंचित अपन धियापुता लेल ई सब नव प्राण देत।
‘बौरहवाक डम-डम डमरूक स्वर संग सतत आनन्दे रहताह मधुकर’ एहि शीर्षक सँ ‘पंडित मधुकांत झा मधुकर’ केर साहित्यिक-सांस्कृतिक-सामाजिक अवदान पर प्रकाश देलनि अछि हुनक दौहित्र पंडित कुमुदानन्द झा ‘प्रियवर’। विदित हो जे अभिनव विद्यापति समान जनप्रिय कवि मधुकर केँ मरणोपरान्त हमरा लोकनि एहि सम्मेलन सँ ‘मिथिला रत्न’ केर सम्मान सेहो कएने रही। आर, स्मारिका मे हुनकर जीवनोपरान्त योगदानक चर्चा होयब अत्यन्त सान्दर्भिक कार्य भेल। सम्मेलन मे सेहो समस्त सम्मानित स्रष्टाक ऊपर किनको न किनको सम्बोधन करबाक छलन्हि जेकर चर्चाक खूब सराहना सेहो भेल छल। १७म अन्तर्राष्ट्रीय मैथिली सम्मेलन मे सम्मानक दायरा केँ बढायल गेल अछि, कार्यक्रमक प्रारूप केँ सेहो एकटा निश्चित दिशा देबाक प्रयास कयल गेल अछि। एहि तरहें ‘अधिकार’ स्मारिका सेहो प्रासंगिक आ बहुउपयोगी बनल, ई हम कहि सकैत छी। एकर मांग भविष्य मे बहुतो लोक करता, सेहो विश्वास अछि।
‘अरिपन’ – विमल जी मिश्र केर ई आलेख सेहो स्मारिका मे स्थान प्राप्त कयलक। मिथिलाक लोककला मे ‘लिखिया’ केर प्रयोग पर आधारित एहि लेख सँ अरिपनक सान्दर्भिकता पर विशद जानकारी भेटैत अछि। ललित कुमार झा केर लेख ‘मैथिलीक मरुद्यान’ बहुत सहज शैली मे भविष्यक अभियान पर प्रकाश दैत अछि। हमरा सब सन भाषा-संस्कृति अभियानी लेल मैथिलीक मरुस्थल, मैथिलीक मरुद्यान, मैथिलीक उपवन, मैथिलीक वन एवं मैथिलीक राष्ट्रीय उद्यान केर टर्म मे अपन लक्ष्य सहजहि ज्ञात भेल जे आगाँ केना कि-कि करबाक अछि। हृदय सँ आभार एहि तरहक आलेख लेल। ‘अधिकार’ स्मारिका हमरा सब सन लाखों अभियानी लेल मार्गदर्शक केर रूप मे उपयोगी अछि। विशेष रूप सँ हरेक लेख केर अन्त मे यथोचित स्थान पर भारत रत्न (पूर्व प्रधानमंत्री) अटल बिहारी वाजपेयी जी व मैथिल अभियानी लोकनिक विभिन्न तस्वीर केँ लगायब, एहि स्मारिका केँ संग्रहणीय बना देलक अछि। हम विश्वस्त छी जे एकर सहयोग शुल्क आ डाक खर्च दुनू भुगतान कय केँ हजारों लोक ई स्मारिका अपन घर मे पढबाक आ संग्रह करय लेल मंगौता। एहि तरहक उपाय सेहो कयल जाय ई अनुरोध करय चाहब।
आगू बढैत छी – परमादरणीय आ परम विद्वान् गीतकार मात्र नहि बल्कि विचारक, लेखक, समीक्षक, साहित्यकार आ हर तरहें एक अनुकरणीय महान व्यक्तित्व ‘सियाराम झा सरस’ केर लेख – “मैथिल संस्कृतिक अलंकारः ढोलिया-बजनियाँ” मे मैथिल जीवन परम्परा आर ताहि मे चमार जातिक विशेषता केँ बखूबी विशद वर्णन कयलनि अछि। ढोलिया-बजनियाँक एक-एक अदाकारक भूमिका आ मैथिल जीवनशैली मे ओकर आवश्यकता-उपयोगिता-विशेषता केँ वर्णन करैत ई लेख सेहो नहि मात्र हमरा सब केँ नव-नव जानकारी दैत अछि बल्कि भविष्यक पीढी लेल आ विशेष रूप सँ मुमुक्षु जिज्ञासू लेल बड पैघ उपयोगी सिद्ध होयत। स्मृति मे अबैत अछि सियाराम झा सरस केर पूर्वक किछु विशेष आलेख, सीता जी प्रति मैथिली साहित्य व लोकजीवन मे केहेन भाव रहल अछि, ताहि पर अनेकन गीतक चर्चाक संग ओ जे वर्णन कएने छलाह दिल्ली मे से अविस्मरणीय अछि। तहिना मलंगिया आर्ट्स केर शोध-पत्रिका मैथिली लोक रंग मे सेहो हुनकर आलेख सब पढने रही जे अपन मिथिलाक लोकपरम्पराक महत्ता केँ विलक्षण ढंग सँ वर्णन कएने छल। अधिकार मे सरसजीक ई आलेख मीलक पाथर सिद्ध होयत से विश्वास अछि।
फूलचन्द्र झा ‘प्रवीण’ केर एक आलेख ‘हमर भाषा राष्ट्रीय भाषा’ सेहो एहि स्मारिका मे समेटल गेल अछि। संभवतः ई आलेख बहुत पुरान अछि। कारण संविधान केर आठम अनुसूची मे मैथिलीक स्थान भेटलाक पाँच वर्ष बितलाक बादहु उल्लेख्य अधिकार नहि भेटबाक प्रसंग केर जिकिर कएने छथि। लेकिन ‘अधिकार’ नामक स्मारिका लेल ई आइ १७ वर्ष बितलाक बादहु ओतबे प्रासंगिक अछि। हम मैथिलीभाषाभाषी लेल आत्मनिरीक्षण करय योग्य विषय अछि। संपादक महोदयक सिलेक्शन केँ धन्यवाद! तदोपरान्त हमरा नाम सँ प्रकाशित भेल एक लेख ‘मिथिला सन इतिहास ककर’ – ई हमर आलेख नहि थिक, किछु दिन बहुत सन्देह मे पड़ि गेल रही… बाद मे तकैत-तकैत ई भेटल जे हमरा ईमेल द्वारा श्रीमती करुणा झा पठौने रहथि जे हम प्रकाशक नवारम्भ धरि फोर्वार्ड कय देने रही। एहि आलेख मे मिथिलाक ऐतिहासिकताक विलक्षण महिमामंडन पद्यशैली मे कयल गेल अछि, रचनाकार केँ नमन!
विष्णुदेव झा ‘विकल’ केर रचना ‘कुम्भ-पर्व’ मे कुम्भ मेलाक महिमा केँ मैथिली मे लिखल गेल अछि। आध्यात्मिक आ व्यवहारिक पक्ष पर प्रकाश देल गेल अछि। प्रो. चन्द्रमोहन झा पड़वा केर दुइ कविता ‘जय जय मिथिला – जय जय नेपाल’ एवं ‘जय मिथिला’ द्वारा नेपाल-भारत केर मित्रता केँ मिथिला द्वारा कोन तरहें पृष्ठपोषण कयल जाइत रहल अछि सेहो नीक लागल। दिनेश झा केर कविता ‘हम छी आंगन’ मे पति-पत्नीक अभिन्नता केँ खूब सुन्दर ढंग सँ प्रस्तुति आह्लाद बढेलक। तदोपरान्त ‘नेपालक भूमिमे मैथिली पत्रकारिता’ शीर्षक अन्तर्गत सुजीत कुमार झा (जनकपुर) केर आलेख बहुत रोचक लागल। पत्रकारिताक इतिहास केँ २०२५ वि. सं. साल सँ आरम्भ होयबाक तथा सुन्दर झा शास्त्री केँ मोन पाड़बाक संग समग्र स्थिति पर एक नीक दृष्टि भेटल। हालांकि एहि मे कतिपय जानकारी छुटलो अछि, तथापि मोट मे एक नीक फरिछायल दृष्टि सहितक लागल ई आलेख।
‘अन्तर्राष्ट्रीय मैथिली सम्मेलनक रथ एहि बेर विराटनगरमे रुकल’ – डा. राम भरोस कापड़ि ‘भ्रमर’ केर एहि लेख मे सम्मेलनक यात्रा दिल्ली सँ आरम्भ भऽ कतय-कतय कहिया-कहिया कोना-कोना पहुँचल तेकर जिकिर करबाक संग विराटनगर मे हमर संयोजन मे होयवला आयोजन धरि पहुँचल अछि। एहि आलेखक संग डा. भ्रमर हमरा सब आयोजनकर्ता लेल एकटा दृष्टि रखने रहथि, संभवतः ओहि दृष्टि केँ हम सब जीवन्त राखि सकलहुँ। एहि पर समीक्षा पुनः वैह करथि ताहि लेल अनुरोध करबनि। हुनकर मार्गदर्शन बिना हम असगर कोनो काज कहियो नहि कय सकैत छलहुँ, आर हुनकर अनुभवक लाभ हमरा भेटल। संयोजन मे सेहो महत्वपूर्ण सहयोग ओ निरन्तर कयलनि। हृदय सँ आभारी छी आर जीवन मे एहेन मार्गदर्शक लोकनि केँ पाबि हम कृत्य-कृत्य भेल छी।
‘हस्तशिल्पः सम्भावना केँ प्रोत्साहन’ शीर्षक मे प्रो. महेन्द्र लाल कर्ण द्वारा सुन्दर आलेख ‘अधिकार’ स्मारिकाक बहुउपयोगी बनेबा मे महत्वपूर्ण भूमिका निभेलक अछि। एहि आलेख मार्फत हस्तकला प्रति नीक प्रेरणाक संचरण कयल गेल अछि। मिथिलाक कलाकृतिक मांग विश्व भरि मे बनि रहल अछि। सिक्की सँ बनल मौनी-पौती हो अथवा चित्रकला कोरल कपड़ाक इन्टेरियर डेकोरेशन – बहुत रास सम्भावना अछि आर आजुक अर्थयुग मे एकर उपयोगिता बेसी सँ बेसी लोक उठबथि, यैह लक्ष्य अछि एहि आलेख केर। बहुत बहुत आभार! केवल थोथा गपबाजी सँ ऊपर आर्थिक गतिविधि केँ गतिशीलता देबाक दिशा मे सोचैत अधिकार स्मारिका आम पाठक द्वारा खूब सराहल जायत, ई विश्वास अछि।
विद्वान् भाषाविद् डा. रामचैतन्य धीरज केर आलेख ‘यात्रा विचारः एक दृष्टि’ मे भाषा सँ संस्कृतिक सब विन्दु धरिक चर्चा काफी उच्च महत्वक लागल। मैथिली भाषाक वर्तमान विमर्श केँ अपना ढंग सँ फरिछेबाक प्रयास कयलक अछि ई आलेख। भाषाक मानक रूप, भाषाक सहजीकरण, भाषा आ बोलीक बीच समन्वय करैत लेखन – एहि आलेख द्वारा स्थिति केँ सामान्य करबाक प्रयास भेल हमरा बुझायल।
“अधिकार” स्मारिकाक सब सँ खास बात यैह छल जे विगत मे भेल १६ गोट अन्तर्राष्ट्रीय मैथिली सम्मेलनक इतिहास केँ दस्तावेजीकरण करय। एहि मे हम सब पूर्ण सफल नहि भेलहुँ। आंशिक सफलता मात्र प्राप्त भेल। भऽ सकैत छैक जे समयक अनुकूलता नहि भेटल हो…. लेकिन ई सपना अधूरा रहि गेल। आंशिक सफलता एहि लेल कहलहुँ जे डा. बैद्यनाथ चौधरी बैजूक लेख “सोलहम अन्तर्राष्ट्रीय मैथिली सम्मेलन मातृभाषा मैथिलीक लेल सर्वांगीण विकासक सन्देश देलक” – एहि मे प्रसिद्ध साहित्यकार-समालोचक चन्द्रेश संग डा. बैजूक साक्षात्कार प्रकाशित कयल गेल अछि। एहि अन्तर्गत सिर्फ सोलहम सम्मेलनक खाका आबि सकल। १५म आयोजन जे राजविराज मे भेल छल तेकर साक्षी त हमहुँ रही। ओतय सेहो काफी रास क्रान्तिकारी सत्र जेना महिला लोकनिक कवि सम्मेलन मे सहभागिता, विद्वत विमर्शक उत्कर्ष, समावेशिक संस्कृतिक प्रदर्शन, आदि देखने रही। मुम्बई केर ओ विशाल आयोजन, गुआहाटी, दिल्ली, देवघर, जनकपुर, काठमान्डू, व अन्य-अन्य स्थान मे भेल आयोजन पर ई स्मारिका पूर्ण दस्तावेज नहि दय सकल, एकर अफसोस रहत हमरा। एहि लेल सेहो अपने केँ दोष देब जे एहि दिशा मे सजगता नहि राखि पेलहुँ। मुदा भविष्य मे एहि पर कार्य कयल जाय, ई हमर अपील अछि।
जनकपुरधाम, घोषणा-पत्र २०७५ प्रकाशित कयल गेल अछि। ई बहुत महत्वपूर्ण आ दूरगामी प्रभाव रखैत अछि। राजविराज मे सेहो एहि तरहक घोषणापत्र जारी कयल गेल छल। विराटनगर सेहो एहि तरहक घोषणापत्र जारी कयलक। राज्य केर ध्यानाकर्षण संग आम-संचार मे ई घोषणापत्र एकटा माहौल तैयार करैत छैक। एकटा इतिहास ठाढ करैत छैक। ‘अधिकार’ स्मारिका जनकपुरक घोषणापत्र मात्र समेटि सकल। पूर्वहु केर उपलब्धि समेटब आवश्यक छल। अन्त मे, रंगनाथ दिवाकर केर एकांकी ‘महाकविक प्रयाण’ बड़ी रोचकता सँ हम मैथिलीभाषी लेल सन्देश दैत अछि, सती प्रथा व कुमार दासक कथा संग कालीदास-विद्योतमाक प्रसंग केँ देखबैत ई नाटक अधिकार मे महिला अधिकार केर वकालत सेहो कयलक अछि। एहि तरहें एकटा सफल स्मारिका अधिकार जाहि मे जनकपुर सहित अन्य-अन्य आयोजनक रंगीन आ श्याम-श्वेत फोटोक सेहो भरमार अछि। संगहि मुख्य कवर पृष्ट पर विराटनगर केर मुख्य फाटक केर दृश्य संग सम्मेलनक लोगो सँ आकर्षक बनल अछि। संपादक सहित समस्त जुड़ल टीम केँ हमर प्रणाम आ धन्यवाद!!


text: पटना। दस हजार आरक्षी क नियुक्ति क रास्ता साफ भ गेल अछि। पटना उच्च न्यायालय सिपाही बहाली मे गड़बड़ी क मद्देनजर कर्मचारी चयन आयोग कए आदेश देलक अछि जे एक माह क भीतर नव सिरा स रिजल्ट घोषित कैल जाए। अदालत अपन आदेश मे सिपाही क नियुक्ति मे चयन पर्षद क दोषपूर्ण रिजल्ट कए संशोधित करैत बिना बिलंब केने परिणाम कए प्रकाशित करबाक निर्देश देलक अछि। न्यायाधीश जेएन सिंह क पीठ अपन आदेश मे कहलक अछि जे राज्य सरकार द्वारा बनाउल गेल नीति क पालन चयन पर्षद नहि केलक। ज्ञात हुए जे चयन पर्षद द्वारा 10,110 सिपाही क बहाली केल गेल छल। एहि मे महिला बटालियन, बीएमपी, रेलवे पुलिस आ अन्य प्रकार क सिपाही क बहाली भेल छल। एकर परिणाम पिछला साल 18 अगस्त कए प्रकाशित कैल गेल छल।


text:
मोहन जोदडो
मोहन जोदडो (सिन्धी: موهن جو دڙو, English: /moʊˌhɛn.dʒoʊ ˈdɑː.roʊ/) एकटा पुरातात्विक क्षेत्र छी जे पाकिस्तानक सिन्ध प्रान्तमा रहल अछि । एकरा दुनियाक सब सँ पुरान नियोजित आ उत्कृष्ट सहर मानल जाइत अछि । ई सिन्धु घाटी सभ्यताक सब सँ परिपक्व सहर छी । ई नगर अवशेष सिन्धु नदीक किनार सक्खर जिलामे स्थित अछि । मोहन जोदडो शब्दक सही उच्चारण छी 'मुअन जो दडो' । एकर खोज राखालदास बनर्जीद्वारा सन् १९२२ मे कएल गेल छल । भारतीय पुरातत्व सर्वेक्षणक महानिर्देशक जन मार्शलक निर्देश पर खुदाईके कार्य शुरु भेल छल । यतय खुदाई के समय बहुत मात्रामे ईमारतसभ, धातुसभक मूर्तिसभ आ मुहरसभ आदि मिलल छल । पिछुलका १०० वर्षमे अखन धरि ई सहरक एक-तिहाई भागक मात्र खुदाई भेल अछि ।
सन्दर्भ सामग्रीसभ[सम्पादन करी]
बाह्य लिङ्कसभ[सम्पादन करी]


text:
फिल्मफेयर सर्वश्रेष्ठ पार्श्व गायक पुरस्कार
फिल्मफेयर पार्श्व गायक पुरस्कार फिल्मफेयरद्वारा प्रत्येक वर्ष आयोजन केल जाइवाला फिल्मफेयर पुरस्कारक एक अङ्ग छी जे हिन्दी चलचित्र क्षेत्रमे पुरुष पार्श्व गायकद्वारा उत्कृष्ट गायनके समीक्षा करि सम्मान देल जाइत अछि। ई पुरस्कार पहिल बेर सन् १९६० मे प्रदान कएल गेल छल । पहिने ई सन् १९६७ धरि पुरुष आ महिला गायकक लेल एक छल मुदा बादमे एकरा भिन्न कएल गेल ।[१]
विजेतासभसंपादित करें
सन्दर्भ सामग्रीसभसंपादित करें
- ↑ "Best Actress Award (1953-2000)", Official Listings, Indiatimes, अन्तिम पहुँच मई ८, २०१३।


text:
नवका- पुरनका लेख सर्च करु...
गया मे पितृपक्ष मेला शुरू
गया मे पितृपक्ष के मेला शुरू भs गेल अछि. एहिठाम फल्गु नदी के कात मे श्राद्ध आओर तर्पण कएल जाएत अछि. शास्त्र मे मनुष्य केर लेल तीन प्रकार के ऋण बताएल गेल अछि... देवऋण... ऋषिऋण आओर पितृऋण. स्वाध्याय सं ऋषिऋण... यज्ञ सं देवऋण आओर श्राद्ध...तर्पण सं पितृऋण सं मुक्ति मिलैत अछि. एहि तीनु सं मुक्ति बिना व्यक्ति केर कल्याण नहिं होएत अछि. एहि मुक्ति के लेल... मोक्ष केर लेल... गया मे भाद्रपक्ष मास केर शुक्लपक्ष पूर्णिया सं 17 दिन चलय वाला पितृपक्ष मेला शुरू भ गेल अछि. एहि ठाम भोर मे नहा-धुआ कs तर्पण कएल जाइत अछि... फेर श्राद्ध केर पिंडदान कएल जाएत अछि. श्राद्ध केर समाप्ति पर पिंड के या त गाय के खिला देल जाएत अछि या फेर नदी मे बहा देल जाएत अछि. पिंडदान केर बाद भगवान विष्णु गदाघर केर दर्शन कएल जाएत अछि. गया मे श्राद्ध कर्म के दौरान चारि टा काज होएत अछि...हवन...पिंडदान...तर्पण आओर ब्राह्मण भोज. ई सभ काज एहिठामक पंडा सभ कराबैत छथिन्ह. कहल जाइत अछि जे लोक मरि गेल छथिन्ह ओ पितर के लोक जाइ छथिन्ह आओर हुनकर आत्मा केर शांति के लेल... मोक्ष केर लेल श्राद्ध...तर्पण करनाय जरूरी अछि.
पितृपक्ष मेला केर ई स्थान पटना सं करीब सय किलोमीटर दूर अछि. हर साल पितृपक्ष मे एहिठाम भारी मेला लगैत अछि. चूंकि ई मेला गया मे लगैत अछि एहि लेल एहि मेला के स्थानीय लोक सभ गयाजी मेला सेहो कहैत छथिन्ह. ओना त एहिठाम लोग तर्पण... श्राद्ध के लेल साल भर आबैत रहैत छथिन्ह मुदा पितृपक्ष के दिन मे किछ बेसि भीड़ रहैत अछि. मृत्यु के बाद कएल गेल पिंडदान श्राद्ध कर्म मानल जाएत अछि आओर जेहि दिन माता-पिता केर मृत्यु होइ छन्हि ओहि दिन श्राद्ध करनाय के विशेष महत्व अछि. मेला के समय मे सरकार के तरफसं सेहो नीक इंतजाम कएल जाइत अछि. गया जाए- आबए के लेल बस... ट्रेन आ दोसरो गाड़ी के नीक व्यवस्था रहैत अछि. स्पेशल ट्रेन सेहो चलाएल जाइत अछि.
सदस्यता लें टिप्पणियाँ भेजें (Atom)


text: दरभंगा। विधान परिषद क सभापति पंडित ताराकांत झा कहला अछि जे सब तरह क कानून क अनुवाद मैथिली मे करबाक प्रयास भ रहल अछि। ओ कहला जे एहि स भाषा मे कानूनक पुस्तक क कमी दूर होएत संगहि आम लोक कए कानून बुझबा मे सुविधा होएत। झा मैथिलीक विकास लेल कैल जा रहल प्रयास पर विस्तार स जानकारी दैत कहला जे दरभंगा रेडियो स्टेशन मे मैथिली समाचार प्रसारण क लेल न्यूज यूनिट क स्थापना क लेल ओ सूचना आ प्रसारण मंत्री स गप केलथि अछि। पंडित झा कहला जे ओ मधुबनी मे रेडियो एफएम स्टेशन स्थापित करबाक प्रयास करि रहल छथि। ओ कहला जे बिहार विधान परिषद क शताब्दी समारोह क आयोजन कैल जाएत। 22 मार्च, 2011 कए एकर शुभारंभ राष्ट्रपति करतथि। ओतहि 100 वर्ष क बिहार पर अलग-अलग खंड मे ग्रंथ क रचना क कार्य शुरू कैल गेल अछि।


text:
भजनी-त्रिशक्ति नगरपालिका
भजनी-त्रिशक्ति नगरपालिका नेपालक सुदूर-पश्चिमाञ्चल विकास क्षेत्र अन्तर्गत सेती अञ्चलक कैलाली जिलाम अवस्थित एकटा नगरपालिका छी।[१][२] स्थानीय विकास मन्त्रालय थप ६१ वटा नयाँ नगरपालिका बढ्वैत काल कैलाली जिलाम खैलाड, भजनी आर लालवोझी ई ३ गाउँ विकास समितिसभक जोडिक भजनी-त्रिशक्ति नगरपालिका घोषणा केनेए छल।[२][३] भजनी-त्रिशक्ति नगरपालिकाको केन्द्र साविकक भजनी गाविसको वडा नं-३ म रहल अछि।[१] नगरपालिकाको घोषणा र क्षेत्रविस्तारसँ मुलुकमा १ महानगरपालिका, ११ उपमहानगरपालिका, १ सय ७९ नगरपालिका आर ३ हजार २ सय ७८ गाविस कायम भेल अछि। नयाँ नगरपालिका जोडलाक नेपालक सहरी जनसंख्याको प्रतिशत ३६ दशमलव ८ पुगल मन्त्रालय जनेन अछि।[३]
जनसङ्ख्या[सम्पादन करी]
नेपालक वि.सं. २०६८ क जनगणना अनुसार भजनी-त्रिशक्ति नगरपालिकाक जनसङ्ख्या १४,९१७ अछि। जाहिमे घरमूली अछि।
सन्दर्भ सामग्रीसभ[सम्पादन करी]
- ↑ १.० १.१ "स्थानीय प्रशासन र सामुदायिक विकास कार्यक्रम", स्थानीय विकास मन्त्रालय, मंसिर, अन्तिम पहुँच मंसिर २०७१।
- ↑ २.० २.१ "६१ नयाँ नगरपालिका घोषणा", हिमाल खबरपत्रिका, १६ मंसीर २०७१, अन्तिम पहुँच १६ मंसीर।
- ↑ ३.० ३.१ "फेरि थपिए सात उपमहानगर, ६१ नगरपालिका", नागरिक दैनिक, नागरिक दैनिक, १७ मंसिर, २०७१, अन्तिम पहुँच १७ मंसिर।


text:
समस्तीपुर, मिथिला मिरर: नगर परिषद चुनावक लेल सोमदिन 11 अभ्यर्थी नामांकनक पर्चा दाखिल केलनि। वार्ड संख्या एक सं रिंकू देवी, वार्ड संख्या तीन सं इश्तेयाक अहमद, वार्ड संख्या चारि सं सुनील पासवान, वार्ड संख्या 12 सं शोभानंद सुमन, वार्ड संख्या 15 सं नूतन कुमार, वार्ड संख्या 16 सं शंकर कुमार, वार्ड संख्या 18 सं निवर्तमान अध्यक्ष वीणा देवी, वार्ड संख्या 19 स जावेद हुसैन, वार्ड संख्या 21 सं राहुल कुमार, वार्ड संख्या 25 सं लक्ष्मी देवी तथा वार्ड संख्या 28 सं पुनम कुमारी नामांकन केलनि अछि।
रोसड़ा, संस नगर पंचायत चुनावक लेल जारी नामांकन प्रक्रियाके बीच सोमदिन को एक दर्जन अभ्यर्थी नामजदगीक पर्चा दाखिल करौलनि। जाहिमे चारि गोट महिला शामिल अछि।


text:
मैथिली लघुकथा
– आशा चौधरी, दरभंगा
दहेज मुक्त मिथिला समूह पर आयोजित लघुकथा प्रतियोगिताक तेसर स्थानक पुरस्कृत कथा श्रीमती आशा चौधरी लिखलनि अछि। श्रीमती चौधरी कंशी (दरभंगा) सँ छथि, एक सामाजिक कार्यकर्ता तथा १९९५ सँ शिक्षा-साक्षरता पर काज करैत छथि। एखन महिला शिक्षा पर काज कय रहली अछि। हिनक कार्यक्षेत्र बहादुरपुर प्रखण्ड छन्हि – हिनकर पद केर नाम अछि केआरपी! सामाजिक संजाल पर काफी सक्रिय एवं विभिन्न विषय पर गहींर ज्ञान केर धनी छथि आशा जी! आउ, हिनकर लघुकथा ‘हुनर’ पढैत छी।
हुनर
बात बहुत पुराना जमाना के अछि। एकटा राजकुमार शिकार खेलय के लेल जंगल मे गेल। शिकार के ताकय मे बहुत दूर चलि गेल मगर एकोटा शिकार हाथ नहिं लगलैक। राजकुमार के बहुत जोर स प्यास लागि गेल। दूर दूर तक कतहु पानि नहिं भेटलै थाकि हारि कय राजकुमार बैसि गेल। थोड़े काल सुस्तेलाक बाद आगू बढ़ल त देखलक किछु महिला लोकनि एकटा इनार सँ पानि भरि रहल छल। राजकुमार महिला सब सँ पानि के माँग कयलनि महिला लोकनि थोड़ेक ठिठकि गेली। हुनका सबके भेलनि जे कोनों जासूस अछि।
परंतु ओहि महिला के झुंड मे एकटा सियान बच्ची जकर नाम सुनयना छल ओ झट स पानि पिया देलक। आ कहलक जे ई जे कियो छथि मगर प्यासल के पानि अवश्य पियैबाक चाही। राजकुमार सुनयना के सुंदरता देखि कय मोहित भ गेला, एकटकी लगा कय देखला आ अपन घर वापिस आबि गेला। अयला बाद ओकरा कखनो मोन नै लागै हमेशा सुनयना के चेहरा सामने घुमै। राजकुमार खेनाइ पिनाइ त्यागि देलक। पेटकुनियां लाधि देलक। किछु दिनक बाद सुनयना के पास राजकुमार के एकटा दूत आयल आ राजकुमार सँ विवाहक प्रस्ताव देलक। सुनयना ई कहि कय अस्वीकार कय देलन्हि जे राजकुमार के कोनो हुनर आबै छैन? अगर हाँ तखने हम विवाह करब।
राजकुमार संवाद देलन्हि जे हम त राजकुमार छी हमरा कौनो कमी नहिं अछि हमरा हुनर स कून प्रयोजन। सुनयना संवाद देलक जे जाबत धरि कोनो हुनर नहिं सिखता हम विवाह नहि करब। हारि थाकि कय राजकुमार हुनर सिखला आ बहुत नीक स सिखला कालीन बनेनाइ। तखन दुनू के विवाह भ गेल आ सुख पुर्वक रहय लागल। किछु दिनुक बाद राजकुमार फेर जंगल मे शिकार खेलाय लेल गेल छल, जंगल मे एकटा गिरोह के लोक सब पकड़ि लेलक आ एकटा तहखाना मे बंद क देलक। तहखाना मे बहुत लोक बंद छल, जकरा कोनो हुनर आबै छलै तकरा सँ काज कराबै छल आ ओकर बनल समान बाजार मे बेचबाकय मुनाफा राखै छल। आ जकरा कोनो हुनर नहिं आबै छल तकरा मारि दैत छल। राजकुमार के ओ पुछलक जे तोरा किछु आबै छौ? त राजकुमार अपन हुनर के बारे कहलक, आब राजकुमार खूब मोन सँ कालीन बनाबऽ लागल। एम्हर सुनयना चिंता में छल जे राजकुमार कहाँ गेला।
बहुत खोजबीन करैलैन्ह परंतु कोनो पता नहिं चलल। राजकाज सुनयना खुद सम्हारि नेने छली। सुनयना दिन राति राजकुमार के चिंता में छलीह। राजकुमार एहन कालीन तैयार कैलैन्हि जेकर जोड़ नहि। राजकुमार कहलक जे एहि कालीन के सही दाम सब जगह नै भेटत एकरा लय जाउ आ फल्लां राज के रानी दय सकै छथि। वैह भेल कालीन लय क बेचय बला हाक लगौलक। त दरबान पुछलक दाम। त कहलक एकर दाम त अहांक महरानी द सकै छथि। हल्ला-गुल्ला सुनि कय सुनयना बाहर निकललीह त कालीन देखिते चिन्ह गेली जे ई त राजकुमार के हाथक कालीन अछि। मुंह मांगा दाम दय कालीन के खरीद लेलन्हि। घर मे जा कय खूब नीक स कालीन के निहारय लगली त देखली जे राजकुमार कालीन में एक नक्शा बनौने छथि आ बीच जंगल मे तहखाना अछि।
सुनयना के बुझैत देरी नहिं लागल। पूरा तैयारी कय केँ सैनिक के संग जंगल जा कय तहखाना के घेर लेलन्हि। गिरोह के लोक पकड़ि लेल गेल आ बंदी सबके छोड़ा कय राजकुमार के संग अपना घर गेलीह। राजकुमार कहलक जे मानि गेलौं! अहां हमरा हुनर पर जोर नहिं दितौं त आइ हम अहांक संग कोना रहितहुं, हमरा त मारि दितय।


text:
विनीत ठाकुर
पूर्णिया।स्वतन्त्रता दिवस क पूर्व रात्रि अर्थात १४ अगस्त क मध्य रात्रि मे पूर्णिया शहर क झंडा चौक पर स्वतंत्रता क खुशी मे झंडा फहरेबाक परंपरा १९४७ ई सँ आबि रहल अछि। १९४७ ई मे मध्य रात्रि पश्र्चात जखैन आजादी क घोषणा कयल गेल, ओहि रात पहिल बेर एतय झंडा फहराओल गेल आ अहि परंपरा क पालन अद्यावधि कैल जा रहल अछि।
देश मे बाधा बॉर्डर पर सेहो १४ अगस्त क मध्य रात्रि मे तिरंगा फहराओल जाइछ।
झंडा चौक पर मध्य रात्रि मे तिरंगा फहरेबाक प्रथा अंग्रेजी दासता से मुक्त होयबाक घोषणा पश्र्चात शुरू भेल।स्वतंत्रता सेनानी क परिजन के कथनानुसार १४ अगस्त १९४७ केँ भारत क स्वतंत्रता के वार्ता अंतिम चरण मे छल आ स्थानीय स्वतंत्रता सेनानी सब, यथा शमशूल हक, डॉ लक्ष्मी नारायण सुधांशु, नरेंद्र प्रसाद स्नेही सहित अनेको राष्ट्र भक्त झंडा चौक पर दूपहरिये से जमा भय रेडियो पर क्षणक्षण क खबरि उत्सुकता से सुनि रहल छलाह।
रातिक बारह बाजि एक मिनट पर स्वतंत्रता के घोषणा होइतहिंँ सर्वत्र हर्ष व्याप्त भय गेल आ भारत माता की जय क जयघोष सँ आकाश गुंजायमान भय उठल। तत्काल एकत्रित स्वतंत्रता सेनानी सब झंडा चौक पर तिरंगा फहराय खुशी मनाओल।
स्वतंत्रता सेनानी नरेंद्र स्नेही क पुत्र दिनकर स्नेही जनौलनि जे अहि दिन झंडोत्तोलन में शमशूल हक साहेब क महत्त्वपूर्ण योगदान छल।यावतजीवन ओ स्वयं झंडोत्तोलन क आयोजन कैलनि आ १५ वर्ष पूर्व सुनकर जन्नतनशीन क बादो ई परंपरा कायम अछि।


text:
पटना। महानगर बनबा लेल अग्रसर बिहारक राजधानी पटना मे सार्वजनिक यातायात कए आधुनिक आ सुलभ रूप देबाक योजना जमीन पर उतरबा लेल तैयार भ गेल अछि। देश मे मुंबई कए बाद पटना दोसर शहर बनत जाहि ठाम मोनो रेल दौड़त। योजना पर ठीक स काज हुए त 2015 धरि मोनो रेल बनि कए तैयार भ जाएत। बिहार सरकार एकरा लेल अपन सहमति द देने छल, रेलवे सेहो एकरा लेल अपन सहमति प्रदान करि देने अछि। पिछला दू साल स एहि दिसा मे भ रहल प्रयास आब जमीन पर उतरबा लेल लगभग तैयार अछि। एकरा लेल मार्च 2009 मे रेलवे क इकाई राइट्स टेक्नो इकोनोमिक फिजिबिलिटी स्टडी कए काज सौपल गेल छल। राज्य सरकार क संग विमर्श क बाद राइट्स मोनो रेल कोरिडोर लेल फाइनल प्रस्ताव तैयार करि देलक अछि। एहि लेल चारिटा एलायनमेंट तैयार कैल गेल अछि। दू फेज मे काज पूरा करबाक प्रस्ताव अछि। चारिम एलायनमेंट फेज-2 क हिस्सा अछि। राज्य सरकार क सहमति भेटलाक बाद एहि पर काम आगू बढत। राज्य सरकार स एहि संबंध मे शीघ्र फेसला लेबा लेल पूर्व मध्य रेलवे पिछला मास एकटा पत्र लिखलक अछि, जाहि मे मोनो रेल क फाइनल प्रस्ताव क उल्लेख अछि। रेल मंत्रालय पटना मोनो रेल लेल संभाव्यता रिपोर्ट क अध्ययन करि रहल अछि।
एहि संबंध मे इ’समाद पहिनो बता चुकल अछि जे जून 2010 मे मुख्य सचिव क समक्ष प्रेजेंटेशन भ चुकल अछि। दरअसल पटना मे मोनो रेल परियोजनाक परिकल्पना शहर मे यातायात क बढैत दबाव आ कम चौडा सडक कए देखैत कैल गेल अछि। एहि संबंध मे अधिकारीक कहब अछि जे पटना क सड़क कए आओर बेसी चौड़ा करब संभव नहि अछि, जाहि स यातायातक गंभीर समस्या उत्पन्न भ सकैत अछि। एहन मे मोनो रेल कए पटना मे अनला स काफी हद त समस्या क निदान भ सकैत अछि। पटनाक किछु मुख्य सडक क रोड डिवाइडर पर पिलर बनाकए ओकर उपर मोनो रेल चलाएल जाएत। रेल मंत्रालय एकरा लेल पटना जंक्शन स पटना क मुख्य इलाक कए जोड़िनहार चारि टा सडक पर ट्रैक क निर्माण करबाक योजना कए अंतिम रूप द देलक अछि।
मोनो रेल फिलहाल अमेरिका, जर्मनी, जापान, मलेशिया सन देश मे काफी लोकप्रिय अछि। इ रेल कम लागत, प्रदूषण मु्क्त, हल्का आ तीव्र गति स चलैत अछि। एहि मामला मे पथ निर्माण मंत्री प्रेम कुमार कहला जे पटना क आबादी कए देखैत सरकार मोनो रेल परियोजना पर काम करब शुरु करि देलक अछि।


text: पटना। राज्य सरकार आईएलएफएस क विस्तृत परियोजना प्रतिवेदन क आधार पर भागलपुर स्थित स्पिनिंग मिल कए पुनर्जीवित करत, जखनकि डीपीआर मे पंडौल आ सीवान क सूत कताई मिल कए निवेश क योग्य नहि मानल गेल अछि। सहकारिता क्षेत्र क तीनू सूत मिल बंद अछि। उद्योग मंत्री विजेन्द्र प्रसाद यादव कहला जे भागलपुर सूत कताई मिल क जीर्णोद्धार क कार्य योजना तैयार कैल जा रहल अछि। ओ कहला जे बुनकर क दशा मे सुधार क लेल सरकार प्रयत्यनशील अछि। ओ स्पष्ट कैला जे हस्तकरघा द्वारा तैयार धोती,साड़ी कए बीपीएल परिवार कए सस्ता दर पर देबाकयोजना नहि अछि। ओ कहला जे बुनकर कए गुणवत्तायुक्त सामग्री तैयार करबा लेल प्रोत्साहित कैल जाएत।


text:
दरभंगा : एससी-एसटी एक्ट पर केंद्र सरकार द्वारा लाओल गेल अध्यादेश केँ विरोधमे आय सवर्ण समाज समूचा भारत बंद केर आह्वान कयने अछि। अहि बंद केर असैर बिहारके दरभंगा जिला पर बेसी होबाक खबैर भेटल अछि।
जनतब हो जे दरभंगामे अहि बन्दकेँ समर्थनमे सवर्ण समाज मोर्चा खोलि देने छथि। समूचा दरभंगाक यातायात सेवा पूर्णतः ठप भए गेल अछि। अहि दौरान दरभंगा टीशन पर दिल्ली जाय वला संपर्कक्रांति एक्सप्रेस केँ रोकि देल गेल। कटिहार जाय वला जानकी एक्सप्रेस पंडासराय गुमटी पर रोकि देल गेल अछि। लहेरियासराय केँ कर्पूरी चौक, चट्टी चौक, बेंता सहित दरभंगाक बहुतों जगह पर बंदक पूरा असैर देखल जा रहल अछि। दरभंगा -जयनगर एन एच 105 केँ हाजीपुर आ लदारीमे सेहो जाम कयल जेबाक समाद भेटल अछि। कमतौल थाना क्षेत्रमे एससी-एसटी एक्टकेँ खिलाफ अखिल भारतीय सवर्ण सेनाक बन्द केर समर्थनमे स्थानीय लोकक संग एन-एच 75 मब्बी-कमतौल सड़ककेँ गोपालपुर गुमती केर नजदीक जाम कयने छथि। हरिहरपुर-निमरौली पथ केर हरिहरपुर मिथिला चौकके पर सेहो भारी प्रदर्शन भए रहल अछि। रक्सौल-दरभंगा 75228 डीएमयू पैसेंजर केँ गोपालपुर गुमती केर नजदीक रोकि कय जातिगत आरक्षणक खिलाफ नारा लगाओल जा रहल अछि। कमतौल-चहुटा रेलवे गुमटी, कमतौल ढढिया मोड़ आदि कतेकों जगह जाम कयल जेबाक समाद भेटल अछि। अलीनगरक रामपुर-उदय चौक सेहो जाम कयल गेल अछि। बंद समर्थक सभ लहेरियासराय-बहेड़ी रोड केर एपीएम मोड़, होरलपट्टी, आनंदपुर, सुरहाचट्टीमे जामकय यातायात ठप क देलनि अछि। अहिकेर अलावा बहुतरास गामसँ सेहो बन्दकेँ खबैर निरंतर आबि रहल अछि।
उल्लेखनीय अछि जे सवर्ण समाज द्वारा अहि बंद सँ बिहार बेसी प्रभावित अछि। लोकसभकेँ भारी दिक्कतक सामना करै पड़ि रहल छन्हि। जगह-जगह आरक्षण केँ खिलाफ नारेबाजी निरंतर कयल जा रहल अछि।


text:
निराजन झा, जनकपुर। मैथिली जिन्दाबाद, मई १, २०१५.
नेपाल भूकंप राहत अभियान यात्रा पर निकलल मैथिल अभियानी तथा स्वतंत्र पत्रकार अमित आनन्द आइ काठमान्डु सँ विदा होइत संध्याकाल जनकपुर पहुँचि गेल छथि। मैथिली जिन्दाबाद संग बात करैत श्री आनन्द बतौलनि जे ऐतिहासिक नगरी मिथिलाक राजधानी जनकपुर मे प्रसिद्ध जानकी मन्दिर केँ सेहो एहि भूकंप सँ क्षति पहुँचबाक समाचार भेटबाक कारणे अपन यात्रा काठमांडु उपरान्त जनकपुर लेल निर्धारित केलहुँ अछि। एहि नगरी मे आइयो सृजनशीलताक मूल धारा बहैत अछि, एक सँ बढि कय एक जीवित विद्यापति सब आइयो एहि नगरीक शोभा छथि। हालहि विश्व बैंक द्वारा देल गेल विकास योजना मे ई नगरी सेहो पड़ैत अछि। भारतीय प्रधानमंत्री मोदी केर दुइ-दुइ बेर एहि नगरीक यात्रा प्रति उत्कंठा देखि यथार्थ मे हमरो मन मे उत्कंठा छल। लेकिन मैथिली ओ मिथिलाक एतेक रास कार्यक्रम मे जनकपुरक स्रष्टा लोकनि घोघवाली कनिया समान अपन नगरी सँ बाहर नहि निकलबाक चर्चा सुनि किछु इच्छा एहनो अछि जे एहि ठामक स्रष्टा सब सँ भेंटघाँट करैत दुहु पारक मिथिलाक विभिन्न अभियान मे सहभागिता जनेबाक लेल प्रेरित कय सकी।
हाल नेपाल भूकंप सँ एक-एक भारतीय आ खास कय प्रत्येक मिथिलावासी एतेक आहत अछि जेकर पारावार नहि छैक। सबकेँ मस्तिष्क मे अपन सर-कुटुम्बक कुशलताक कामना बसैत छैक। एहना मे अमित आनन्दक जनकपुर यात्रा सँ भूकंप पीड़ित केर घाव पर जरुर किछु मरहम लगतैक, संगहि स्वतंत्र पत्रकारिता सँ मैथिली सहित मिथिला आ खास कय पुरातत्त्विक संरक्षण प्रति जागरुकता बढेबाक विशिष्ट अभियान मे सेहो श्री आनन्दक रिपोर्ट बहुत पैघ भूमिका खेलायत, ई जानकारी भारतीय पुरातत्त्व विभागक पूर्वांचल प्रमुख फणिकान्त मिश्र बतौलनि। विदित हो जे भारत तथा नेपाल दुनु कातक मिथिला क्षेत्रक धार्मिक व ऐतिहासिक स्थल पर संरक्षणक जिम्मेवारी सेहो श्री मिश्र अपन कार्यकाल मे आगाँ बढेबाक बात कहैत रहला अछि, जाहि मे अमित आनन्द केर सराहनीय भूमिका रहैत आयल अछि।
अमित आनन्द जनकपुर मे डा. राजेन्द्र बिमल, परमेश्वर कापड़ि, राम भरोस कापड़ि, श्याम सुन्दर शशि, सुनील मल्लिक, सुजित झा, बटुकनाथ झा आदि संग भेंटघाँट करैत मधुबनी मे आयोजित मिथिला रंग महोत्सव मे सहभागी बनबाक लेल काल्हि भारतीय मिथिला मे प्रवेश करबाक जानकारी करौलनि।


text:
काठमांडु, जुलाई १४, २०१५ ।
मंगल दिन भारत भ्रमण मे जाइतकाल एमाओवादी अध्यक्ष प्रचण्ड राजनीतिक भेटघाट मे दिल्ली आर भूकम्प उपरान्तक पुनर्निर्माण केँ अवलोकन करबाक वास्ते गुजरात धरि पहुँचता। प्रचण्डक अपनहि शब्द मे पाँच एजेन्डा :
त्रिदेशीय साझेदारी
०६४ (२००६ ई.) केर निर्वाचन बाद प्रधानमन्त्रीक रूप मे भारत भ्रमण मे गेल समय हम नेपाल केर तरफ सँ पहिल बेर त्रिदेशीय साझेदारी मार्फत विकास केर एजेन्डा उठेने रही, हालहि भारतीय प्रधानमन्त्री नरेन्द्र मोदी चीन भ्रमण मे गेल समय त्रिदेशीय साझेदारी मार्फत विकास आगू बढेबाक औपचारिक समझदारी सेहो केलनि अछि । भारत आर चीन केर समझदारी केँ स्वागत करैत एकरा कार्यान्वयन करेबाक पहल करब हमर भारत भ्रमण केर प्रमुख एजेन्डा होयत ।
नेपाल–भारत सम्बन्ध
नेपाल आर भारत बीच ऐतिहासिक सद्भाव आर मित्रता केँ आरो मजबुत बनेबाक विद्यमान किछु असमझदारी सम्बोधन होयब जरुरी छैक । एखन लिपुलेक केर प्रसंग आयल अछि, एहेन विषय केँ तत्काल सल्टेनाय दुनू देशक हित मे छैक । हम एहि विषय मे ओतुका नेता सब संग बात करब ।
संविधान निर्माण
संविधान बनेबाक प्रक्रिया मे नेपाल केर संविधानसभा बहुत आगाँ बढि गेल अछि, नेपालक राजनीतिक दल सब जे बृहत् राष्ट्रिय सहमति सहित जनता लेल संविधान लिखबाक प्रक्रिया केँ अन्तिम–अन्तिम मे पहुँचा चुकल अछि । ई महान् आर ऐतिहासिक प्रक्रिया मे एकटा असल छिमेकीक रूप मे भारतक सेहो सद्भाव आर समर्थन आवश्यक अछि । संविधान निर्माण भेला पर नेपाल द्रूत विकास मे आगाँ बढत । विकासक एजेन्डा मे सेहो हम बात करब ।
भूकम्प बाद गुजरात
नेपाल मे विनाशकारी भूकम्प सँ करिब नौ हजार केर जान गेल अछि, आठ लाख घर क्षतिग्रस्त भेल अछि । आब एहि देश केर पुनर्निर्माण करब हमरा लोकनिक प्रमुख चुनौती अछि । पुनर्निर्माणक बात करबाक लेल गुजरातक उदाहरण बेर-बेर अबैत रहैत अछि । ताहि समयक मुख्यमन्त्रीक रूप मे गुजरातक नेतृत्व करनिहार नरेन्द्र मोदी एखन भारतक प्रधानमन्त्री भऽ गेल छथि । हुनकर अनुभव हमरा सबहक लेल महत्त्वपूर्ण भऽ सकैत अछि । तहिना, गुजरातक स्थलगत अवलोकन करब आर नेपालक लेल सान्दर्भिक भेला पर किछु सीखब सेहो हमर योजना अछि ।
दलीय सम्बन्ध
एकीकृत नेकपा माओवादी आर पड़ोसी भारतक दल सबहक बीच केर राजनीतिक सम्बन्ध सेहो महत्त्वपूर्ण छैक । सरकार मे रहल आर नहि रहल दलक नेता सब संग भेटैत दलीय तथा राष्ट्रिय हितक विषय मे बातचीत होयत ।
स्रोत : नयाँ पत्रिका
– See more at: http://www.nepalese.org/article/2015/07/14/18387/#sthash.mo5ApIdr.dpuf


text:
10 सेक्टर क लेल अलग-अलग सलेक्शन सेंटर
चैंबर, बीआईए, सीआईआई क सेहो भागीदारी
उज्जवल कुमार
पटना । देश मे चारूआत मंदी क मारि छल। पहिने स सेहो बेरोजगार क लंबा फौज नौकरी लेल परेशान छल। उम्मींद क सबटा किरण नदारत छल। तैयारी त भ रहल छल, मुदा आसरा कोनो दिस स नहि भेट रहल छल। सब दिन चेहरा पर कालिमा क एक नव लकीर उभरि रहल छल, मुदा कहल जाइता छल जे सब राति क भोर होइत दैक, त शायद सूर्य उगि रहल छथि। सितंबर-अक्तूबर दिल्ली स इ संकेत आयल छल् जे मंदी क असर आब कम भ रहल अछि। जाहिर अछि दिल्ली कहि रहल अछि त ओहि मे सच्चाई त होएत। एखन संकेत आ सच्चाई क आकलन भ रहल छल कि बिहार सरकार मंदी क कम हेबाक असर क घोषणा कए सच साबित करि देलक। जखन चारूआत नैकरीक दिक्कते दिक्कत अछि एहन मे बेरोजगार नौजवान कए पता चल जे ओकरा लेल 25 हजार नौकरी बाजार मे एकसंग आबि चुकल अछि। जाहिर अछि मुंह क कालिमा लालिमा मे बदलए लागल। खुशखबरी इ अछि जे 125 कंपनी करीब 25 हजार नौकरी लए कए आइ पटना मे छथि।
अलग-अलग सेक्टर क लेल अलग अलग चुनाव केंद्र
श्री कृष्ण मेमोरियल हॉल, गांधी मैदान -इंश्योरेंस आ बैंकिंग सेक्टर
बिहार इंडस्ट्रीज एसोसिएशन -दंत चिकित्सा आ पारा मेडिकल
यूथ हॉस्टल, फ्रेजर रोड- मैनेजमेंट प्रोफेशन
तारा मंडल – टेक्निकल आ इंजीनियरिंग
बिहार चैम्बर आफ कामर्स – कंप्यूटर साफ्टवेयर
बांकीपुर गल्र्स हाई स्कूल- डिफरेंट तरह के जॉब
मिलर हाई स्कूल – स्पिनिंग मिल सेक्टर
अवर प्रादेशिक नियोजनालय, बेली रोड- सिक्यूरिटी गार्ड-सुपरवाइजर
बीएन कॉलेज अशोक राजपथ-सेल्स आ मार्केटिंग
आईआईबीएम, बुद्ध मार्ग -लाइब्रेरियन आ बीपीओ सेक्टर
पहिल दिन भेटल एक लाख 20 हजार आवेदन
रोजगार मेला क पहिले दिन लगभग एक लाख 20 हजार आवेदन जमा भेल। सबस बेसी आवेदन बीएन कॉलेज क सेंटर पर जमा भेल। एहिमे भाग लेबा लेल पांच लाख स बेसी युवक पटना मे जमा छथि।
रविदिन पहुंचल सेहो कंपनी
रविदिन दर्जन भरि आाओर कंपनी नौकरी ल कए पटना पहुंचल। एहि कंपनीक एलाक बाद कुल नौकरी संख्या 25 हजार स बढि़ कए 45 हजार तक जा पहुल अछि । इ सबटा कंपनी बेंगलुरू स आयल अछि।
उदासीन रहलथि लड़की वर्ग
मेला कए ल कए लड़की वर्ग मे उदासीनता रहलथि। कुल 1.20 लाख आवेदन मे हिनकर भागीदारी महज 20 हजार रहल। एकर पाछु कंपनीक मानब अछि जे एखनो बिहार मे महिला नौकरी करबा लेल मानसिक रूप स तैयार नहि अछि।
गांधी मैदान बनल दलान
एक संग करीब पांच लाख गोटे शहर मे आबि गेलथि अछि। एहि स शहर क पूरा व्यवस्था चरमरा गेल अछि। एकर असर सांझ होइत-होइत गांधी मैदान, पटना जंक्शन आ हनुमान मंदिर सन सार्वजनिक स्थल लोकक दलान बनि चुकल अछि। एकर अलावा कईटा महत्वपूर्ण सड़क क फुटपाथ सेहो आवेदक स पटल अछि। राजधानी क होटल्स क सबटा कोठली पहिने स बुक भ चुकल अछि।


text:
ललित नारायण मिथिला विश्वविद्यालय इंटर कॉलेज महिला कबड्डी प्रतियोगिता सम्पन
समदिया
मधुबनी। स्थानीय महिला कालेज, मधुबनी मे आयोजित ललित नारायण मिथिला विश्वविद्यालय इंटर कॉलेज महिला कबड्डी प्रतियोगिता क फाइनल मे शुक्र दिन जिला पदाधिकारी श्री शीर्षत कपिल अशोक, मधुबनी मुख्य अतिथि क रूपेँ कार्यक्रम मे भाग लेलथि।
एहि अवसर पर श्री सुनील कुमार सिंह, अनुमंडल पदाधिकारी, सदर, मधुबनी, डॉ मुनेश्वर यादव,सी सी डी सी, ललित नारायण मिथिला विश्वविद्यालय, दरभंगा, श्री उदय नारायण तिवारी, प्रधानाचार्य,एम डी पी एल महिला महाविद्यालय, मधुबनी, डॉ रजनीबाला अग्रवाल, पूर्व प्राचार्या, महिला महाविद्यालय, मधुबनी, डॉ अमर कुमार, सिंडिकेट सदस्य, चयन समिति क श्री मणि कुमार, श्री श्यामानन्द सिंह, श्री भारत भूषण राय, संगठन सचिव सहित अन्य व्यक्ति सब उपस्थित छलाह। एहि अवसर पर उपस्थित बृंद केँ सम्बोधित करैत जिला पदाधिकारी श्री शीर्षत कपिल अशोक कहलनि जे वर्तमान समय मे खेल केँ क्षेत्र मे कतेको गोटे केँ बढ़िया कैरियर भेट रहल छैक तेँ खेल केँ कम नहि बूझबाक चाही। खेल सँ व्यक्ति अनुशासित होईत अछि। पश्चिमी देश जेना हमरो सब केँ खेल केँ अपन जीवन क अभिन्न हिस्सा बनेबा क चाही। खेल सँ स्वास्थ आ फुर्ती बनल रहैत छैक। हार जीत के चिंता कयने बिना तत्परतापूर्व खेलयबाक चाही।
फाइनल मैच मे आरएसएस कालेज बीहट के टीम केँ जे डी कालेज, बेगूसराय क टीम द्वारा हराओल गेल। जे डी कालेज, बेगूसराय क टीम केँ३७ अंक भेटल त आर एस एस कालेज,बीहट के टीम केँ २७ अंक भेटलैक। एहि तरहें जे डी कालेज, बेगूसराय क टीम विजेता, आर एस एस कालेज के टीम रनर आ जे एम डीपी एल महाविद्यालय के टीम तेसर स्थान पर रहल।


text:
अति महत्वपूर्ण सवाल
(मैथिलीक कमजोर पक्ष केँ दुर करबाक लेल कि कयल जाय?)
बहुत महत्वपूर्ण सवाल उठेलहुँ अछि जे मैथिलीक विकास, संरक्षण, संवर्धन व प्रवर्धन लेल कि ‘वेबिनार’ (सेमिनार, परिचर्चा गोष्ठी, चिन्तन शिविर, पैघ-पैघ आयोजन, आदि) मात्र समाधान देतैक?
नहि, बिल्कुल नहि। मात्र चर्चा सँ समाधान कहियो नहि भेटत। समाधान लेल चर्चा मे आयल बात केँ व्यवहार मे बदलबाक लेल मैथिली भाषाभाषी समाज केँ आगू बढय पड़तैक।
आब सवाल उठैत छैक – मैथिली भाषाभाषी समाज कतेक जागरुक अछि?
जागरुकता सेहो मैथिली भाषाभाषी मे स्वाभिमानक रक्षा लेल, शिक्षा-संस्कार लेल, रोजी-रोजगार लेल, राजनीतिक अधिकार लेल कम छैक से बात नहि – मुदा राज्य केर तरफ सँ भाषा आधारित मौलिक अधिकार जे भेटबाक चाही ताहि मे जनता केँ बरगलाकय राखल गेल छैक।
जनता केँ नेतृत्व दैत छैक मास लीडर। मास लीडर स्वयं भाषा, संस्कृति, पहिचानक मूल आधार आदि सँ कम आ केवल वोटबैंक राजनीति केर आधार पर जाति-पाँति के बात, विकासक गपथोथी-झुनझुन्ना, यूँ-मारा-त्यूँ-मारा आदिक बात छोड़ि देखल जाय त १००% साक्षरता, उच्च शिक्षा, सभक लेल नीक खान-पान आ ओढन-पहिरन आ जन-जन केर विकास संग आरो पूर्वाधारक विकास लेल ईमानदार नहि बुझाइत छैक। बल्कि नेता येनकेनप्रकारेन ओहेन योजना सब बनबैत अछि जाहि मे मोटगर कमीशन आ खुरपुजाइ घुमाफिराकय ओकर पाकेट गरम कय देतैक… बस। कहू त –
१. सभक बच्चा स्कूल गेल कि नहि
२. सभक घर चुल्हा जरल कि नहि
३. सभ बच्चा मे समान रूप सँ संस्कारक विकास भऽ रहल अछि कि नहि
४. गाम-समाजक लोक मे एकजुटता अछि कि नहि
५. गाम-समाजक विकास लेल स्वयंसेवी तत्पर भऽ रहल अछि कि नहि…
आदि आधारभूत विकास लेल आइ कतेक लोक चिन्तित वा चिन्तनशील अछि?
भाषा-संस्कृतिक विकास लेल कतेक लोक चिन्तित अछि?
तखन त हमहीं-अहाँ जे किछु आपसी विमर्श करैत छी एकरा गाम-गाम मे जखन पजारैत जायब तखन लोके-समाज केर तत्पर भेला सऽ किछु समाधान सोझाँ आओत।
लेकिन एतय त गाम-गाम घुमिकय भाषाक ‘भ’ तक नहि बुझनिहार जातीय आधार पर बोली मे फर्क केँ भाषा मे फर्क कहि अपन अलगे राजनीतिक विसात बिछबैत अछि।
गंगा ओहि पारक ‘बोली’ (याद रहय भाषा नहि…) ‘मगही’ केँ अपनेबाक एकटा षड्यन्त्र गाम-गाम केर पिछड़ा, दलित आ मास (बहुल्यजन) केँ कथित अगड़ा आ विकसित समाजक विकसित बोली-भाषाक नाम पर भड़काकय अलग कित्ता बनायल जा रहल अछि, एहि पर चिन्ता के करत? जखन कि वैह कथित ‘मगही’ केर लेखन, प्रकाशन वा संचारकर्म, पाठ्यक्रम, शब्दकोश, व्याकरण, साहित्य आदिक सृजनकर्म ओहि भड़केनिहार तथाकथित अभियन्ता सँ वा ओकर समर्थक सँ कोन स्तर आ कतेक भऽ रहल अछि? जीरो! स्पष्ट अछि जे राजनीतिक प्रायोजित षड्यन्त्र सँ आत्महन्ता किछु अभियन्ता अपन मैथिली भाषाक विभिन्न बोली आ विविधता केँ स्वयं कमजोर करैत समाज मे विखंडन आनि रहल अछि। एहि सँ दूरगामी केकर लाभ हेतैक ओकरा एतबो भान नहि छैक। एकरा रोकतैक के? ई सब त गोटेक भत्ताक भोग लेल स्वयं अपनहि सँ अपन भविष्य केर गला घोंटि रहल अछि। बौद्धिक कार्य मे मूढतापूर्ण व्याख्या घुसाकय अपने सँ अपन शिक्षा, संचार, रोजगार, आदि भाषा-आधारित अधिकार जे नेपाली बाद दोसर सर्वाधिक अंश मे मैथिली लेल प्राप्तिक बेर (संघीयता) एलाक बाद जानि-बुझिकय खन्डित कय रहल अछि। के रोकतैक? जँ स्वयं लोक नहि जागल त एकरा सब केँ एहि तरहक उपद्रवी आ खण्डित-विभाजित मानसिकता केँ रोकयवला के हेतैक? सवाल ईहो छैक।
विद्वान् विमर्शी या सामाजिक अभियन्ताक कार्य करबाक एकटा सीमा छैक। हम अपन १० वर्षक कार्य अनुभवक आधार पर ई कहि सकैत छी जे आइ धरि कोनो मैथिली कार्यक्रम मे ‘बहुभाषिक’ वा ‘राष्ट्रीय-विविधता’ आ ‘सहोदरी’ केँ दरकिनार बिना कएने मैथिली द्वारा आनहु मातृभाषा सब केँ समेटैत नेपाली राष्ट्रभाषा संग पर्यन्त सहकार्य करैत आगू बढबाक प्रयास कयलहुँ। कथमपि आपस मे विभाजन करबाक बात त सपनहु मे नहि सोचि सकैत छी, आ नहिये आइ धरि कतहु मानक केर नाम पर, वैयाकरणिक शुद्धता-अशुद्धता आदिक नाम पर अथवा कोनो कार्यक्रम गैर-समावेशिक करबाक बात स्मृति मे अबैत अछि।
२०६७ वि.सं. सँ विराटनगर मे निरन्तर कार्य करैत रहल छी। प्रथम आयोजन मे विराटनगर केर लगभग समस्त मैथिली भाषाभाषी संघ, संस्था, जातीय संगठन आदि सब केँ जोड़िकय विशाल स्तर केर समारोह मनायल गेल छल। समग्र मिथिला केँ प्रदर्शन करयवला झाँकी-प्रदर्शनी निरन्तर एहि मोरंगक केन्द्रभूमि विराटनगर मे कइएक वर्ष सँ आयोजन करैत राष्ट्रीय-अन्तर्राष्ट्रीय जगत केँ ई देखायल गेल अछि जे मैथिली कथमपि कोनो खास या विशिष्ट केर भाषा नहि अपितु ई आम मधेशीक भाषा थिकैक, जेकर इतिहास नेपाली सँ बहुत बेसी पुरान आ नेपालहु मे हजारों वर्ष सँ समृद्ध रहलैक अछि। प्रा. डा. बालकृष्ण पोखरेल समान अमर विभूति कइयौं बेर एहि तथ्य केँ स्वीकार करैत नेपाली प्राज्ञ आ विभूति सँ पर्यन्त मैथिली केँ बचेबाक व बढेबाक लेल जिम्मेदारी ग्रहण करबाक अपील कयलनि।
लेकिन मुट्ठी भरि लोक जे आइ धरि कइयौं प्रकारक राजनीतिक-सामाजिक अभियान केँ चलेबाक स्वांग कय रहला अछि – ओ सब प्रायोजित ढंग सँ मैथिली विरूद्ध षड्यन्त्र करैत छथि। आम लोक जेकरा मे बौद्धिक समझ केर कमी स्वाभाविक छैक तेकर माथ मे अनेकौं जाति-पाँति केर विभेद व अन्तर्द्वन्द्व आदिक विभाजनकारी बात-विचार प्रचार करैत मैथिली केँ तोड़िकय ‘मगही’ केर बात कएल करैत छथि। कतेक बेर हुनका सब सँ कहल जे कम सँ कम एहि कथित मगहियो मे बेसी सँ बेसी सृजनकर्म हो, पाठ्यक्रम विकसित हो, पठन-पाठन हो, संस्कारक विकास हो, विकासक मूलधारा मे सब वर्ग केर प्रवेश हो, एहि सब लेल सेहो किछु अभियान चलाउ… लेकिन विडम्बना जे आइ धरि एहि तरहक सार्थक प्रयास ओ लोकनि धरातल पर कतहु करैत नहि देखाइत छथि। मात्र सामाजिक संजाल मे मैथिली विरोधी हवा बहेनाय, संचारक्षेत्र मे मैथिली विरूद्ध विषवमन केनाय, कुल मिलाकय ओहि वर्ग जे अपन एकाधिकार केँ मैथिली सँ टूटैत देखि मैथिली केँ कमजोर करबाक लेल हुनका सब केँ उकसेलनि ताहि स्वामीजन प्रति वफादारी निभबैत बस किछु हजार-लाख टका भत्ताक भोग लेल दिन-राति एक कएने देखाइत छथि। के बुझेतनि?
भाषा-संस्कृतिक अभियान मे आइ जाहि तरहें मिलाफ, सङ्गोर मिथिला, सोच-नेपाल, आ किछेक समूह केँ हम देखैत छियैक जे अत्यन्त ईमानदारी सँ अपन मातृभाषाक हरेक विधा – भाषा, साहित्य, रंगकर्म, कलाकर्म, फिल्म आदि हरेक क्षेत्र मे आगू बढबाक आ बढेबाक लेल जमीनी स्तर पर कार्य करैत छथि, बस एहि टा सँ आशा अछि। हिनका सब केँ के कतेक भत्ता दैछ से हमरा कतहु नहि देखायल, लेकिन स्वयं जानकीतत्त्व सँ ओत-प्रोत ई लोकनि बच्चा-बच्चा मे मातृभाषाक महत्व प्रति जनजागरण कय रहल छथि।
किछु बड़-बुजुर्ग मैथिली तोड़ल जा रहल अछि से देखिकय चिन्ता त करैत छथि लेकिन ओहो सब एहि तोड़बाक कारक तत्त्व केँ विखन्डनकारी शक्तिक आरोप जेकाँ आत्मसात करैत आरोप लगाकय अपन काज भेल ओतबे बुझैत छथिन। हम डा. महेन्द्र नारायण राम केर एकटा प्रेरणास्पद उद्धरण मोन पाड़य चाहब –
“शुरुआती दौड़ मे मैथिली भाषाक काज पर जे लोक हँसल करथि से आइ हमर कयल काज ताकि-ताकिकय पढल करैत छथि। हमर पहिल पोथीक भूमिका अपना सँ उमेर मे छोट सृजनकर्मी अजित आजाद सँ लिखबेने रही, हुनका पर्यन्त ओ विशिष्ट स्रष्टा हँसी करैत कहने रहथिन जे किनका पाछाँ पड़ल छी… लेकिन आइ ओ महान व्यक्ति हमर साहित्यक पाछाँ स्वयं पड़ल छथि। यदि हमरा मे गुणवत्ता रहत त हमर अवहेलना करबाक दुस्साहस के करत? हँ, जँ हमर गुणवत्ता रहितो हमरा लोक नकारिकय बढि जइतैक… तखन हमरो होइतय जे सच मे कथित उच्च जातिक एकाधिकार छैक आर हमरा सनक ब्राह्मणेतर साहित्यकार केँ स्वीकार्यता प्रदान करय मे हिनका लोकनि केँ असोकर्ज होइत छन्हि। मुदा हम ईमानदारी सँ कहय चाहब जे ई बात कतहु सँ सही नहि छैक। मैथिली भाषा-साहित्यक सेवा मे जे आत्मसंतुष्टि हमरा भेटल, समाज जाहि तरहें हमरा सम्मान दैत आयल अछि, एहि लेल हम बहुत प्रसन्न छी। आर, हम गोटेक ब्राह्मणेतर विशिष्ट साहित्यकार सँ अपील करय चाहब जे अपने लोकनि अपनहि जेकाँ आरो लोक केँ ठाढ कियैक नहि करैत छी, अथवा कियैक नहि कयलहुँ अछि एखन धरि। या त अहाँ स्वयं दोसर अपनहि जेकाँ विशिष्टता दोसर प्राप्त करय से नहि चाहैत छी, अथवा अहाँ अपन ईमानदार योगदान सँ कंजूसी करैत छियैक।”
निष्कर्षतः, भाषा-साहित्य आ शिक्षा समान रूप सँ समाजक हरेक वर्ग लेल महत्वपूर्ण बनय, एहि दिशा मे सभक एकजुट प्रयास मात्र किछु उपलब्धि दियाओत। अन्यथा, जे बढि गेल से बढले रहत, जे पाछाँ छूटि गेल से छूटले रहत। कित्ता काट कयला सँ बौद्धिकता मे वृद्धि नहि संभव अछि, बल्कि सृजनकर्म आ शिक्षाक मात्रा बढायब आवश्यक अछि।
हरिः हरः!!


text:
२ अगस्त २०२१, मैथिली जिन्दाबाद!!
सावधान मिथिला
मिथिला केर लोक आ विशेष रूप सँ महिला समुदाय केँ आ बेरोजगार युवक सब केँ फेसबुक आ मैसेंजर मार्फ़त भावनात्मक रूप सँ जोड़ि विभिन्न तरहक शोषण आ दोहन आदि करयवला लोक के सम्बन्ध में शिकायत भेटल अछि। कनाडा में रहि रहल अस्मिता चौधरी कहली जे आईएएस आ आईआईटी आईआईएम केर टैग लगाकय कथित प्रकाश झा नाम्ना एक व्यक्ति फ्रेंड रिक्वेस्ट पठेलनि, किछु म्यूच्यूअल फ्रेंड्स आ मिथिला के एक प्रशासनिक अधिकारी रूप में ओहदेदार व्यक्तित्व बुझि रिक्वेस्ट एक्सेप्ट कयल। किछु दिन बाद स्वयं केँ जयपुर में कार्यरत प्रशासनिक अधिकारी कहि 2 गोट सीडीपीओ पद पर कोनो अपन लोक केँ नौकरी लगा देबाक नाम पर प्राइवेट चैट आरम्भ कयलाह। जबर्दस्ती कोनो पारिवारिक उम्मीदवार के नाम मंगनाय, फेर कनिकबे दिनक बाद कार्यालय में सरकारी कोटा के लैपटॉप उपलब्ध रहबाक आ से कोनो अपन लोक सब केँ लगभग मंगनी में देबाक इच्छा कहैत बस पठेबाक खर्च टा लगबाक बात कहि आखिरकार अपन फरेब के शिकार बनेबाक बात बतेलीह। हिनकर पतिदेव सुमित जखन फरेबी केर छानबीन कयलाह त आर कतेको पीड़ित सब सोझाँ आबि अपन अपन पीड़ा बतेलनि। सुमित के कहब छन्हि जे एहि तरहक जालसाज व्यक्ति द्वारा सोझ सीधा कतेको लोक केँ फरेबक जाल में फँसायल जाइत अछि जाहि प्रति समाज केँ सचेत करबाक लेल बाकायदा स्क्रीन शॉट्स सहित एहि ठग नटवरलाल केर भावनात्मक भयादोहन (ब्लैकमेल) स्टोरी सामाजिक संजाल में साझा कयलहुँ अछि। मिथिला के सब ग्रुप जतय महिला समुदाय विशेष तौर पर सक्रिय छथि हुनका सब केँ आगाह करब हमर मुख्य उद्देश्य अछि।
किछु पीड़िता सभक संग दुरभाष पर सामुहिक चर्चा सेहो भेल। आजुक समय मे फेसबुक, व्हाट्सअप, इंस्टाग्राम आदि में अधिकतर लोक एक्टिव रहैछ। हुनका लोकनि संग मित्रता कय स्वयं केँ कतहु बड़का नेता, कतहु पैघ पदाधिकारी, आदि कहि विभिन्न लोभ दय आ बेरोजगार युवक सब केँ नौकरी लगेबाक, केकरो नीक कॉलेज में एडमिशन करबा देबाक, आदि अनेकों नाम पर ठगी धन्धा चलायल जाइछ। उपरोक्त साइबर अपराधी केर छानबीन में सेहो सभक सहयोग के मांग करैत मिथिला के लोक केँ एहि तरहक अपराधी सँ सावधान रहबाक अपील कयलनि सुमित।
एहि सन्दर्भ में दिल्ली केन्द्र बना सामाजिक संजाल पर आकर्षक प्रोफाइल राखि ठगी धन्धा करनिहार कथित प्रकाश झा केर कनेक्शन छानबीन लेल सम्बंधित समस्त सरोकार रखनिहार सँ अपील अछि।


text:
पूर्ण पेंशन क लेल अहर्ता सेवा 20 वर्ष भेल
पेंशन पुनर्रीक्षण एक जनवरी, 2006 क प्रभाव स लागू
आर्थिक लाभ एक अप्रैल, 2007 क प्रभाव स देय
पटना। बिहार सरकार छठम वेतन आयोग क अनुशंसा कए आलोक मे केन्द्रीय कर्मचारी क जेकां राज्य सरकार क कर्मचारी कए सेहो पेंशनक लाभ देबा लेल तैयार भ गेल अछि। राज्य मंत्रिमंडल क आइ भेल बैठक क बाद उप मुख्यमंत्री सुशील कुमार मोदी समाद देलथि अछि जे मंत्रिपरिषद केन्द्रीय कर्मचारी क जेकां राज्य सरकार क कर्मचारी कए सेहो पेंशन क लाभ देबाक प्रस्ताव कए मंजूरी प्रदान करि देलक अछि। ओ कहला जे पेंशन पुनर्रीक्षण एक जनवरी, 2006 क प्रभाव स लागू कैल जाइत आओर एकर आर्थिक लाभ एक अप्रैल, 2007 क प्रभाव स देय होयत। मोदी कहला जे पुनर्रीक्षण पेंशन क राशि सेवानिवृत्ति क समय पेंशनधारी कए प्राप्त वेतनमान क पुनर्रीक्षित वेतन बैंड क प्रारंभिक वेतन आओर ग्रेड वेतन क योग क 50 प्रतिशत स कम नहि होइत। ओ कहला जे सरकार निर्णय लेलक अछि जे पूर्ण पेंशन क लेल जे पूर्व मे 33 वर्ष क अहर्ता सेवा छल ओकरा घटाकए 20 वर्ष करि देल गेल अछि। एहि तरहे सेवानिवृत्ति क तिथि कए दस वर्ष क सेवा पूरा करै बाला कए सेहो आब पेंशन क लाभ देल जाइत। पूर्व मे इ सीमा 20 वर्ष क छल।


text:
विकिपिडिया:मैथिलीमे कोना टाइप करी
विकिपिडियामे देवनागरी टाइप करैक लेल बहुतेक तरिका अछि । अहाँ कोनो भी तरिकाके प्रयोग क सकएत छी वा विकिपिडियाममे भएल अन्तर्निर्मित टाइप तरिकाके प्रयोग क सकैत छी । ओ किबोर्ड म्याप देखैक लेल विकिपिडिया इनपुट प्रणाली पढी । मैथिली टाइपक अन्य प्रणालीसभक लेल अन्य प्रणालीसभ देखी ।
विकिपिडिया इनपुट प्रणालीसंपादित करें
मैथिली विकिपिडियामे सम्पादनक लेल अन्तर्निर्मित सम्पादक उपलब्ध अछि । ई ध्वन्यात्मक लिप्यन्तरणमे आधारित अछि जेकर अर्थ छी देवनागरीमे 'क' लिखैक लेल 'ka' दाबै पडत । ई तालिकाक सहायतासँ देवनागरी लिखैक लेल निम्नलिखित 'म्यापिङ' प्रयुक्त होएत -
q : ॑ (udaatta) qq : ॒ (anudaatta) Q : ॓ (grave) QQ : ॔ (accute) J : ़ (nukta) H:ः H: Freezes a letter in its half form, eg-(य्र्ल्व्)
ॐ : AUm श्री : shrI, shree
अऽ : ~ (avagraha) ॰ : C (abreviation) । : Z (ardhacharana,khada danda) ॥ : ZZ (poornacharan)
१२३४५६७८९० 1234567890
अन्य प्रणालीसभसंपादित करें
फोनेटिकसंपादित करें
फोनेटिक मैथिली टाइपिङक लेल दू प्रमुख अफलाइन आओजार बरह आइएमई तथा गुगल इन्डिक ट्रान्सलिट्रेसन अछि । एकरा कम्प्युटरमे इन्स्टल करलाबाद विकिपिडियामे सोझे मैथिली टाइप क सकैत छी ।


text:
धनकुटा नगरपालिका
pagename (English: Pakhribas) नेपालक कोशी अञ्चलक धनकुटा जिलाक एक नगरपालिका छि।
जनसंख्या[सम्पादन करी]
नेपालक सन् १९९१ के जनगणना अनुसार पाख्रीबास नगरपालिकाक जनसंख्या ४,५०८ अछि।[१]
जिलागत निर्वाचन क्षेत्र अन्तर्गत धनकुटा नगरपालिका कऽ नक्सा[सम्पादन करी]
निर्वाचन आयोग (नेपाल) द्वारा निर्धारण कएल गेल, जिलागत निर्वाचन क्षेत्र अन्तर्गत धनकुटा नगरपालिका कऽ नक्सा नीचा देल गेल अछि। [२]
सन्दर्भ सामग्रीसभ[सम्पादन करी]
- ↑ Central Bureau of Statistics (CBS)
- ↑ निर्वाचन आयोग नेपाल, निर्वाचन आयोग नेपाल कऽ आधिकारिक वेबसाइटमे उपलब्ध नक्सा.


text:
मैथिलीक एक कालजयी रचना – “जग केँ युग परतारि रहल अछि”
मैथिली भाषाक अत्यल्पे रचना सँ हमरा समान कतेको अल्पबुद्धि परिचित होयत, परञ्च ताहि अत्यल्प रचनहु मे किछेक रचना एहेन अछि जे संसार रीति-थीति देखि बेर-बेर मोन पड़ैत अछि। एहने एक रचना अछि “जग केँ युग परतारि रहल अछि… अपने हाथ सुतारि रहल अछि”। ई कविता हमरा विशेष रूप सँ तखन मोन पड़ैत अछि जखन अनेकों विज्ञजन, बुद्धिजीवी आ चर्चित व्यक्तित्व, सामाजिक अभियन्ता, राजनीतिज्ञ, आदि केँ देखैत छी जे एक-दोसर केँ बौंसबाक प्रपञ्च शब्दाडंबर सँ करैत छथि, कथमपि कर्मठता सँ कोनो अमर कीर्ति रचना कय समाजक वास्ते एकटा ठोस बाट बनेबाक बदला गायले गीत बेर-बेर गाबि एक-दोसराक पीठ ठोकैत रहबाक ई आदति सच मे हमरा आन्तरिक रूप सँ आवेशित कय दैत अछि। तखन त शिष्टाचारक सीमा मे रहब जरूरी होइछ अपनहुँ लेल, किनको द्वारा एहि तरहक आडम्बरी ओ मिथ्याचारी व्यवहार पर चुप रहि स्वयं केर कर्म-कर्तव्य सँ किछु आदर्श स्थापित करबाक नीति पर चलब बेस बुझाइत अछि। खास तौर पर हमर अपन मानसिकता जखन एहि तरहक द्वन्द्व बोध मे फँसैत अछि त ‘जग केँ युग परतारि रहल अछि’ कविताक मुखड़ा निश्चित तौर पर मोन मे बेर-बेर आबि जाइत अछि। ताहि सँ ई रचना कालजयी रचना बुझाइत छल, जेकरा काल्हिक एक चर्चा सँ डा. चन्द्रमणि, श्री उदयचन्द्र झा विनोद, आदि प्रतिष्ठित हस्तीक टिप्पणी सँ पुष्टि भेटल।
काल्हि अचानके मोन मे आयल जे एहि रचना केर पूर्ण पाठ करितहुँ, मनन करितहुँ, बुझितहुँ… गूगल सर्च कयल कि कविताकोश केर लिंक मे मैथिलीक एक अन्य महान रचनाकार स्व. कालीकान्त झा बूच केर कृति सोझाँ आयल। ओकर शब्द-रचना मे मुखड़ा मात्र हमरा संतोष प्रदान कय सकल, शेष भाग ओतेक मर्मस्पर्शी व्यक्तिगत तौर पर हमरा मुखड़ाक तुलना मे अनुकूल नहि बुझा सकल। कनेक सन्देह मे पड़ि गेलहुँ। पुनः गूगल कयला उत्तर पंडित चन्द्रनाथ मिश्र अमर केर नाम रचनाकारक रूप मे सोझाँ आयल। मुदा ता धरि मोन हड़बड़ा गेल छल। सब सँ नीक उपाय ई बुझायल जे एकटा प्रश्न पूछि वरिष्ठ सर्जक लोकनि सँ किछु जानकारी समेटि ली। से प्रश्न पूछैत किछु जानकार लोकनि केँ टैग कयल। लगभग सब कियो रचनाकारक नाम मे अमरजीक नाम लेलनि। फेर बूचजीक ओहि कविताक लिंक देल, किसलय कृष्ण कहलनि जे मुखड़ा मात्र समान अछि परञ्च दुनू रचनाकारक रचना भिन्न छन्हि। से सही बात! रचना भिन्न अछि दुनू, केवल मुखड़ा समान। लेकिन मनक इच्छा अनुसार टेक्स्ट उपलब्ध करौलनि विजयदेव झा, अपन अमूल्य आर्काइव केर लिंक शेयर करैत। डा. अमर केर ओहि पुस्तक केँ बड़ा सम्हारिकय (https://archive.org/details/YugaChakraChandranathMishraAmar_201805/page/n17/mode/2up) रखने छथि, बड नीक लागल। आउ, अपनो लोकनि हमर मनोदशाक परिचय उपरोक्त कालजयी रचनाक एक-एक शब्द पर गौर करैत जरूर करूः
महान स्रष्टा डा. चन्द्रनाथ मिश्र अमर केर ई रचना भारतक स्वतंत्रताक वर्ष १९४७ ई. केर ठीक एक वर्ष बाद १९४८ ई. मे कयल जेबाक जनतब हिनक पौत्र आ एक चर्चित युवा कवि आदित्य भूषण मिश्र द्वारा यैह रचना प्रस्तुति सँ पूर्व देल गेल भूमिका मे स्पष्ट कयल गेल अछि। (स्रोतः एक यूट्युब वीडियो)
जग केँ जुग परतारि रहल अछि
– डा. चन्द्रनाथ मिश्र ‘अमर’
जग केँ युग परतारि रहल अछि
एमहर ओमहर के तकैत अछि
अपने हाथ सुतारि रहल अछि
जग केँ युग….
उठत नियंत्रण भारत वर्षक
सुनलक बात जखन ई हर्षक
बनिञा आ’ टुट-पुजिया नेता
सब कोठी अजवाड़ि रहल अछि
जग केँ युग……
पकड़ि बेङ केँ आइ फतिंगा
सहजहिं लाभ कराबै गंगा
वन बिलाड़ि केँ रंगमंच पर
मुसरी धरि ललकारि रहल अछि
जग केँ युग….
बहुतो गप्प करै नित मारक
बहुत बिचारै बात सम्हारक
बैसल विसुन बिलाड़ि बहुत जन
जग भरि आगि पसारि रहल अछि
जग केँ युग…..
बहुतो जन व्यापारी बनला
बहुतो खद्धड़-धारी बनला
पत्रकार बनि बहुतो कवि ओ’
लेखक केँ टिटकारि रहल अछि
जग केँ युग…..
मालिक हाथी अपन गमौलक
महथवार अधिकार जमौलक
बगड़ा झपटल बाजक ऊपर
पद सँ पकड़ि उतारि रहल अछि
जग केँ युग…..
आशा करैत छी जे एहि तरहक कविता आ काव्यपुरुषक कीर्ति पर समाज मे आ जन-जन मे चर्चा करैत साहित्यक असल रसधाराक महत्व केँ हम-अहाँ बाँटि सकैत छी। नव सृजनकर्मी लेल सेहो यैह तरहक महत्वपूर्ण भाव, उच्च मूल्य केर सारतत्त्व सहितक रचना होय, सेहो शुभकामना आ प्रेरणा बाँटि सकैत छी। हमर शुभकामना अपन पाठक वर्ग लेल!
हरिः हरः!!
पुनश्चः फोटो जे राखि रहल छी ताहि मे डा. अमर केँ साहित्य अकादमी, नई दिल्ली, भारत केर तरफ सँ फेलोशीप पुरस्कार प्रदान कयल जेबाक दृश्य अछि। गर्वबोध होइछ जे डा. अमर हमरा सभक बीच वयोवृद्ध स्रष्टाक रूप मे मौजूद छथि, हिनकर सुन्दर स्वास्थ्य लेल हम सब कियो सदिखन ईश्वर सँ प्रार्थना करैत रही। ॐ तत्सत्!!


text:
जनकपुरधाम, २१ मई २०२२ । मैथिली जिन्दाबाद!!
महान गीतकार रविन्द्र केँ श्रद्धांजलि अर्पण
मैथिली संसारक महान गीतकार रविंद्रनाथ ठाकुर केर निधन पर मैथिली साहित्यकार सभा जनकपुर द्वारा श्रद्धांजलि अर्पित करैत विज्ञप्ति जारी कयल गेल अछि। श्रद्धांजलि सन्देश में कहल गेल अछि जे भारतीय मिथिला क्षेत्र के पूर्णिया जिलाक धमदाहा निवासी रविन्द्र नाथ ठाकुर मैथिली मंच ओ सिनेमा संग कतेको रास लोकचर्चित गीत केर प्रसिद्ध गीतकार छलाह। ‘एक राति’ नाटक, ‘सीता’ आ ‘पंचकन्या’ खंडकाव्य समेत के रचयिता अपन साहित्यिक कृति लेल अमर रहता। जन जन में लोकप्रिय हुनकर रचना सब मे ‘चिट्ठी के तार बुझू’, ‘मिथिले के जल सँ भरब गगरी’, ‘हवा रे हवा चल चल चल – चल मिथिला में चल’, ‘क का कि की कु कू बदाम’, ‘पिरिये पराननाथ सादर परनाम’, ‘माता जे विराजथि मिथिले देश मे’, ‘बौआ भरि नगरी में शोर, तोहर मामी छौ बड़ गोर, मामा चान सन’, सन-सन अनेकानेक सुपर हिट गीत सब हिनकहि रचना थिक जे मैथिली भाषा के समृद्धि आ जनप्रियता कायम कयलक। सभापाल प्रेम विदेह हुनक निधन सँ मैथिली साहित्य केँ अपूरणीय क्षति पहुंचबाक बात कहलनि। ओ अमर गीतकार के रूप में आ मैथिली के प्रसिद्ध जोड़ी रविन्द्र-महिन्द्र के रूप में सब दिन याद कयल जेता। मैथिली गीत साहित्यक इतिहास में ‘रविंद्रकाल’ सब दिन याद कयल जेबाक बात सेहो ओ बतेलनि। हुनकर कमी केँ वर्तमान सन्तति पूरा करथि ताहि अपेक्षा के संग मैथिली साहित्यकार सभा श्रद्धांजलि सन्देश देलनि अछि।


text:
मुंबई : कमला मिल कंपाउंड मे लागल भीषण आगि, 15 गोटाक मौत
मुंबई। 29 दिसम्बर।[जितमोहन झा (जितू)] मुंबई केँ कमला मिल कंपाउंड स्थित 1-अबव रेस्तरां, लंडन टैक्सी बार आओर मोजो पब मे कैल्हि देर राति भीषण आगि लगला सँ 15 गोटाक मौत भ' गेल आओर16 गोटा गंभीर रुपे घायल अछि। मरै बला मे 12 महिला आओर 3 पुरुष अछि। घायल सभकेँ अलग-अलग अस्पताल मे भर्ती कराओल गेल अछि जाहिमे दू गोटाक हालत गंभीर बनल अछि। किंग एडवर्ड मेमोरियल हॉस्पिटल (KEM) द्वारा 15 गोटाक मौत केर पुष्टि कायल गेल अछि। पुलिस 1-अबव रेस्तरां केर खिलाफ आईपीसी केर धारा 304 केर तहत केस दर्ज केना अछि। आगि लगबाक कारण केँ पता एखन धरी नहि चलल अछि।


text:
पटना, जुन २८, २०१५. मैथिली जिन्दाबाद!!
चेतना समितिक वार्षिक आम सभा मे मैथिली भाषाक युवा रचनाकार – कवि, गीतकार आ लेखक अमित मिश्रक नव रचना बाल काव्य संग्रह ‘अंशु बनि पसरि जाएब’ पोथीक विमोचन कैल गेल अछि। एहि विमोचन कार्यक्रम मे चेतना समिति, पटना केर अध्यक्ष विजय कुमार मिश्र केर संग संपादकद्वय वासुकीनाथ झा आ डा. रमानन्द झा रमणक अतिरिक्त समितिक अन्य पदाधिकारी लोकनि उपस्थित छलाह। ई पोथी पटनाक शेखर प्रकाशन द्वारा प्रकाशित कैल गेल अछि। रचनाकार अमित मिश्र मिथिला-मैथिलीक सुप्रतिष्ठित संस्थाक एतेक महत्त्वपूर्ण कार्यक्रम मे अपन पोथीक विमोचन भेला पर हर्ष व्यक्त केलनि आ मैथिली मे रचना करैत रहबाक वचनबद्धता दोहरौलनि। एहि पोथीक संछिप्त समीक्षा करैत संपादकद्वय युवा पीढी मे मैथिली रचना प्रति अमित मिश्र समान स्नेह होयबाक प्रेरणा आरो युवाजन मे जाइक से कहैत बाल-बालिका लेल ई रचना अनुपम उपहार समान होयबाक बात कहलनि। मैथिली साहित्यक विभिन्न विधा मे बाल-बालिका लेल लेखनी कठिनाह होइत छैक, लेकिन कविक बालमन सँ निकलल सुन्दर-सुन्दर कविता सँ भरल ई पोथी अवश्य एकटा कीर्तिमान् स्थापित करत ताहि तरहक भावना उद्गार विमोचनकर्ता लोकनिक आयल।


text:
आई पटना स ल कए अमेरिका तक बिहार क बदलाव चर्चा क विषय बनल अछि। पिछला लगभग पांच साल स नीतीश कुमार राज्यक मुखिया छथि। एकटा वर्ग एहि लेल हुनका श्रेय द रहल अछि। दोसर वर्ग सडक, बिजली आ उद्योग क हालत देखी विकासक गति मापबाक प्रयास करि रहल अछि। मुदा बिहार मे जे चुपचाप क्रांति भ रहल अछि ओकरा दिस ककरो ध्यान नहि जा रहल अछि। सच मानू त बिहार कए बदलिनिहार ओकर गाम आ शहर क लोक अछि जे बिना कोनो अखबार मे विज्ञापन निकाली अपन काज स अपन आ राज्यक सामाजिक आर्थिक आ राजनीतिक विकास कए रहल अछि। किया कि बिहारक मे जे बदलाव भ रहल अछि ओ कोनो एकटा नेता या एकटा तार्किक सिद्धांत क बल पर नहि भ सकैत अछि। समाद एहने किछु लोकक संबंध मे समय समय पर जानकारी दैत रहल अछि। एहि नव कडी मे प्रस्तुत अछि समदिया क तीन गोट खास रपट जाहि मे एहन बिहार नवनिर्माता क बारे मे बताउल गेल अछि जे अपनो नहि बुझि पाबि रहल अछि जे ओ राज्यक विकास लेल भ रहल खामोश क्रांतिक अग्रदूत छथि।
अपराध स तपल धरती पर सेवा क गंगाजल
बगहा (प.चंपारण) एकटा एहन माइट जतय कायम छल डाकु क आतंक। लोग झेलैत रहल सअ साल बाढ़ि। जूझैत रहल गरीबी स। चहलकदमी करैत एक दोसर क खून क प्यासल। घर स निकलैत महिला। मुदा एहि सब स अलग एहि माइट पर एकटा महिला समाजसेवा क बदौलत बना लेलथि मुकम्मल पहचान। एहि बहादुर महिला क नाम अछि – उर्मिला कुशवाहा। पिपरासी प्रखंड क सेमरा लबेदाहां पंचायत स्थित मंझरिया गांव क रहनिहारि उर्मिला कुशवाहा 1998 मे समाज सेवा क क्षेत्र मे कदम रखलथि। माध्यम बनल स्वयंसेवी संस्था वन विकास भारती आ कार्यक्षेत्र बनल गंडक पार दियारा। वर्ष 2001 तक उर्मिला अपराधक छाहरिक बीच लोक कए स्वास्थ आ शिक्षा क प्रति जागरूक त करैत बाढ़ि स बचबाक हुनर सेहो बेतेलथि। उर्मिला क सेवा क रंग आम लोक पर एहन चढ़ल जे 2001 मे ओ जिला पर्षद क सदस्य चुनल गलीह। पांच वर्ष तक जनता क सेवा मे लागल रहलीह। जिला परिषद क सदस्यता अवधि खत्म भेलाक बाद आब ओ उत्तर प्रदेश क महादेवा स्थित आंगनबाड़ी केन्द्र पर मुख्य सेविका क रूप मे शिक्षा क अलख जगा रहल छथि। उर्मिला कहलथि जे शुरू स हुनकर इच्छा छल जे नारी अबला अछि इ मिथक कए तोड़ल जाए। एहि मिशन क तहत वन विकास भारती क संग जुड़लहुं। संस्था स प्रोत्साहन भेटल आ सेवा क बूते जिला पार्षद मे चुनल गेलहुं। लेकिन राजनीति मे रहि कए समाज लेल बेसी काज करबा दिक्कत बुझाइल ताहि लेल सियासत स तौबा करि समाज सेवा दिस लौट एलहुं।
इ नारी सब पर भारी
कोठिया (शिवहर) । शिवहर शहर स सटल अछि कोठिया गाम। एकटा एहन गाम, जेकर चारूकात केवल हरियाली ये हरियाली अछि। एहि हरियाली मे आब एहि ठामक महिला क सेहो योगदान अछि,, जे पुरुष क लेल सेहो नजीर बनि गेलथि अछिं। सामूहिक खेती क अद्भुत मिसाल कायम करनिहारी इ महिला लोकनि एहि ठाम वर्मी कंपोस्ट तक क उत्पादन करि रहल छथि। हिनकर सफलता क दास्तां बयां करि रहल अछि शिवहर-पिपराढ़ी मुख्य सड़क क कात लागल बीस एकड़ जमीन, जतय नेनुआ, खीरा, टमाटर, भिंडी, बैगन, चुकंदर, मिर्च, लौकी, करैला आदि तरकारी। तरकारी स लहलहा रह खेत देखी हुनकर एहि हुनर कए शिवहर क डीएम सुरेश प्रसाद सिंह सेहो सलाम करैत छथि।
डुमरा क बेरबास क एकटा बागवां
सीतामढ़ी डुमरा प्रखंड क बेरबास गाम क 75 वर्षीय मो. इसराइल। ओ किसी फिल्म क महानायक नहि छथि ने कोनो टेली सीरियल क नायक, मुदा बिहारक बदलैत सामाजिक आ आर्थिक दशा लेल हिनकर गिलहरी प्रयास समाज मे नायक बना देलक अछि। पारिवारिक संबंध क मजबूत बुनियाद आ मेहनत क बल पर आत्मनिर्भर भेल इसराइल बिहारक विकास मे ओहने योगदान द रहल छथि जेहन समुद्र पर राम सेतु बनेबा मे एकटा छोट सन गिलहरि देने छल। मो. इसराइल 64 सदस्यक परिवार क मुखिया छथि, जेकर आजीविका क आधार माछ पोसब अछि। डुमरा प्रखंड क बेरबास गाम मे माछ पोसी कए खुशहाल जिनगी जी रहल इ संयुक्त परिवार इलाका मे मिसाल बनि गेल अछि। इसराइल क सातटा बेटा अछि, जाहि मे छहटा कए ब्याह भ चुकल अछि। पुत्र निजामुद्दीन, महमूद आलम, अली हुसैन, हुमेदूर रहमान, जुबैद, अनवारूल व शहाबुद्दीन क लेल अब्बा क हुक्म अल्लाह-ताला क हुक्म क तरह अछि। इसराइल खुद निरक्षर छथि, मुदा बेटा कए शिक्षित बनौलथि अछि। पौत्र क संग संग पौत्री कए सेहो स्कूल पठा रहल छथि। आइ इ परिवार जेहन अछि किछु साल पहिने तक एहन नहि छल, इ परिवार गरीबी कए काफी लग स जीलक अछि। इसराइल 1962 स माछ क व्यवसाय मे छलाह, मुदा दू सांझक रोटी मुश्किल छल। कहुना कए कर्ज ल एक एकड़ जमीन कीनलाह। फेर 2000 मे सिंडिकेट बैंक स पांच लाख टका ऋण प्राप्त करि राघोपुर बखरी मे सरकारी हैचरी क लग निजी हैचरी स्थापित केलथि। आवंटन क अभाव मे सरकारी हैचरी बंद भ चुकल छल। आइ एक दशक मे इ हैचरी लगातार कामयाबी क इतिहास रचि रहल अछि। सीतामढ़ी, शिवहर आ नेपाल तक क माछ व्यवसायी एहि हैचरी स माछ लकए बेच रहल छथि। मो. इसराइल कहैत छथि किछु मुश्किल नहि अछि बस ठान लेबाक हिम्मत हुए।


text:
बेबी झा।
- “मधुश्रावणी”
भारतवर्ष मे मिथिलाक अनुसार भरि साल में दू टा मधुमास होईत अछि एकटा फागुन , दोसर श्रावण | फागुन में फूल, मज्जर स आच्छादित वातावरण आ एहि में गाछक हरियरी संग पोखरि, नदी स उछलैत पानि कंतक सान्निध्यताक लेल आतुर भय जाईत अछि | मधुश्रावणी दू शब्दक योग स बनल मधु यानी मीठगर, श्रावणी यानि सावन | पहिलका समय में वा एखनहु कतहुँ – कतहुँ बिबाह के बाद पति परदेश रहैत छलाह आ पत्नी नैहर वा सासुर | ई पावनि आबि कय अनायासे पीया मिलनक संयोग बना दैत छल |
एहि पर आधारित एकटा दोहा –
हरियर लत्ती हरियर हरियर फत्ती हरियर बागबोन गे झिहिर – झिहिर बुन्दफूही परै छै साओन गे कोयल प्रीतक गीत गाबय मधुमास
मिलनक आश जगाबे थर थर जीया कापैए राति छैक भयाओन गे |
आब चलु एकर शुरुआत आ पूजापाठक बिधि – बिधान दिस ध्यान आकृष्ट करी –
“मधुश्रावणीक” शुरुआत साओन मास के अन्हरिया में पंचमी तिथि स भय जाईत अछि |ई पावैन लगभग पंद्रह दिन तक चलैत अछि आ कोनो – कोनो बेर मलेमासक कारणे एक महीना के सेहो होईत अछि | पवनैतिन एहि पावैन में पन्द्रहो दिन नैहर में रहितो सासुरेक अन्न वा हर वस्तु खाईत छथि | कारण भूलचूक स इम्हर उम्ह्हर के अपवित्र चीज नहि खा लैथ |एहि स एक दिन पूर्व पवनैतिन माथ धो भरि माथ सिन्दूर कय नव साडी पहीर सात्विक भोजन ग्रहण करैत छथि |
मैनाक पात पर सिन्दूर, पीठार, काजर, मेंहदी स बिसहाराक गीतक संग बिषहारा लिखब आ गौरी ( हरैद दूभि के पीसि) गौरी बनैत छथि ओहि गौरी के नबका सरबा में लाल कपड़ा स झापल जाईत अछि |तदुपरांत कोबर घर में गायक गोबर स नीपि अरिपन धरैर अछि ओहि अरिपन में बिषहारा से बनाओल जाईत अछि एहि पूजा में मुख्य रुप स बिषहारा के पूजा होईत अछि | किएक त बिषहारा के गौरीक – महादेवक संतान सेहो मानल जाईत अछि | बिषहाराक पूजाक विशेष महत्व अछि |
पंचमी दिन पवनैतिन सोलहो श्रृंगारक संग कपार पर बिषहाराक छवि सेहो बनबैत छथि |
सब देवता गौरी आ माटिक बनल बिषहारा के लावा, दूध, जमेरी नेबो स बिधिवत पूजा 🙏🙏 करैत छथि | जे पवनैतिन गर्भवती रहैत छथि ओहिठामक विषहारा के आंखि नहि देल जाईत अछि | एहन धारणा अछि जे, गर्भक बच्चाक तकला स सांप आन्हर भय जाईत अछि |फूल – पत्ती में जाहि – जूही ओहियो में बसिया लोढल धरैत अछि | | जाहि में पूजा करेबाक लेल आ कथा कहबाक लेल कथकहिनी महिला रहैत छथि | पूजा में डाली पनपथिया, चनै के छाछ कूडा में चुडा, अंकुरी ,केंचुआ (हर्रे, बहेरे, जोकी , हरैद, छोटकी सुपारी रांगल धान , सिन्दूरक गद्दी के लाल टूकड़ा में बांन्हल) प्रसादी में फल, ( कटहर) अवश्य मधूरक अंकुरीक संग पुरी सेहो धरैत अछि जे बेटी – पुतहु भरल – पुरल रहती | | एकर कथा में गौरी – पार्वतीक हास्य परिहासक संग नाग – नागिन के कथा सेहो अछि | एकर प्रसिद्ध दोहा –
गोसाऊन दानवरि, मानवरि
सोहागवरि सुन्दरवरि…….
एहि तरहे पंन्द्रहो दिन पूजा- फूललोढिया चलैत इजोरिया त्रितिया कय एहि पावनिक निस्तार होईत अछि जाहि मे सिन्दरदानक संग घुंघटक बिध सेहो होईत अछि तेय पति के रहनाय अति आवश्यक रहैत अछि | टेमी सेहो परेत आछि | पवनैतिन संग बैसि खीर, खाईत छथि | ई पन्द्रह दिन पवनैतिन महारानी बनल रहैत छथि अईठ, अपैत, झाडू ईत्यादि सब छुबाक मनाही रहैत छनि | अपार हर्षित रहैत छथि |
ई पावनि मात्र अप्पन मिथिला में मैथिल ब्राह्मण परिवार में मनाओल जाईत अछि आ नवबिबाहित पवनैतिन जाहि घर में नहियो छैथ ओहियो ठाम भगवती के खीर, घोरजाऊरक भोग लगैत अछि आ सब खाईत अछि |एखन महिला सब कामकाजी भय गेलिह जाहि कारण पूजन विधि में कटौती कय कतहुँ पूजि लैत छथि | मुदा, एहि पावनि में बहुत कीछ छीपल अछि तेय एकर बिधि – बिधान के बरकरार राखैथ | 🙏🙏 विषहरि मैया सब के कल्याण करथि |


text:
अनिवासी भारतीय आ दिव्यांग सबहक 9 करोड़ वोट पाबय के लेल कवायद शुरु
एहि बेर घोषणा पत्र में हिनका सबके विशेष महत्व देबाक तैयारी
14 नव श्रेणी जोड़बाक बाद 5 करोड़ सँ बढ़िकय करीब 7.5 करोड़ भेलाह दिव्यांग मतदाता
मणिभूषण राजू
नई दिल्ली । चुनाव आयोग देश आ विदेश में बसल सब भारतीय मतदाता के पोलिंग बूथ पर आनय के तैयारी में अछि। एहि में दू खास श्रेणी के वोटर सबके 2019 में महत्वपूर्ण भूमिका रहत। ई छथि दिव्यांगजन आ विदेश में बसल भारतीय मतदाता, जिनका प्रॉक्सी वोटिंग के अधिकार भेटय जा रहल अछि। अर्थात ओ बिना देश में एने वोट कय सकय छथि। हिनक संख्या करीब 1.6 करोड़ अछि जखन कि दिव्यांगजन के संख्या करीब 7.5 करोड़ अछि। ई देश के 90 करोड़ वोटर के लगभग 10% अछि। देश में नव बनल 8 करोड़ वोटर के बाद ई सबसँ पैघ वर्ग अछि। एहि कारणे सब पार्टी एहि वोट बैंक के रिझाबय के तैयारी में जुटि गेल अछि। एहि वर्ग के बूथ तक पहुँचाबय लेल चुनाव आयोग हाल में राज्य सबसँ चर्चा कयने छल। एहि लेल दिव्यांग मतदाता के देल जा सकय वला सबसँ नीक सुविधा के बारे में विचार देबय लेल कहल गेल छल। एहि के बाद 30 राज्य के चुनाव अधिकारी सबकें दिल्ली बजाकय चर्चा कयल गेल। दिव्यांगजन के बीच काज करयवला संगठन आ विशेषज्ञ के सेहो एहि परिचर्चा में शामिल कयल गेल छल। एहि अभियान सँ जुड़ल शिमला स्थित उमंग फाउंडेशन के अध्यक्ष अजय श्रीवास्तव कहलथि कि दिव्यांग वोटर हेतु अलग सँ वाहन सबके व्यवस्था के सेहो प्रस्ताव अछि। नव टेक्नोलॉजी के सेहो सहयोग लेल जायत। मसलन, चुनाव अधिकारी साईन लैंग्वेज नहि जानय छथि, एहन में विडिओ कॉल के जरिए राज्य मुख्यालय में साईन लैंग्वेज एक्सपर्ट बैसाबय पर विचार भय रहल अछि जे एहि वोटर सबसँ बात कय पूरा प्रक्रिया समझा सकथि।
एना वोट डालि सकता विदेश में बसल भारतीय
संसद पछिला मानसून सत्र में लोकसभा में विदेश में बसल भारतीय सबसँ जुड़ल एकटा बिल पास कयने छल। एहि के तहत ओ अपन वोट कोनो निकट रिस्तेदार के माध्यम सँ अपन मोनक बात बताकय डालि सकय छथि। एहिपर चुनाव आयोग सब राष्ट्रीय दल सँ चर्चा कयने छल मुदा भाजपा छोड़ि कियो समर्थन नहिं कयलक। बाकी सब दल के एतराज एहि बात पर छल कि प्राक्सी वोटिंग के जरिया सँ एनआरआई के मोनक हिसाब सँ वोट नहिं पड़ि सकत आ जिनका प्रॉक्सी भेटतनि ओ अपन मनमानी कय सकय छथि। हालांकि चुनाव आयोग प्रॉक्सी के माध्यम सँ मतदान सुनिश्चित करय के तरीका ताकि रहल अछि।
भाजपा के एहि पर पाँच साल सँ निगाह अछि
* भाजपा पाँच साल सँ अनिवासी आ दिव्यांगजन के वोट पर नजर रखने अछि। सरकारी स्तर पर सेहो बहुत बढ़ावा देल गेल अछि दिव्यांगजन के। पछिला 4 साल में 7720 कैम्प लागल जहिमें 11 लाख सँ बेसी दिव्यांग के फायदा पहुँचल।
* ई-लर्निंग के मदद सँ विशेष छात्र सबकें ‘इन-होम’ सुविधा, सरकारी योजना सबकेलेल वेव बेस्ड डिसेबिलिटी रजिस्ट्रेशन, इमारत आ ट्रांसपोर्ट सबमें आसानी आ सुविधा के लेल नीक कदम उठाओल गेल।
* प्रधानमंत्री करीब 70 सँ बेसी देश में यात्रा कय ओतय के भारतीय सबसँ जुडय के प्रयास करैत छलथि। एहि सँ भाजपा के मदद भेटय के उम्मीद अछि।
काँग्रेस आब बुझलक अहमियत
* काँग्रेस 2014 के घोषणापत्र में दिव्यांग वर्ग के खास महत्व नहि देलक, हिनका सबलेल कोनो योजना सेहो नहिं छल पछिला सरकार लग। लेकिन आब 9 करोड़ वोटर के अहमियत बुझि रहल छथि। सूत्र के अनुसार काँग्रेस दिव्यांग सबलेल अनेको योजना के वादा करत।
* एहि नव वोट बैंक के दिमाग में रखैत पार्टी अध्यक्ष राहुल गाँधी विदेश रैली में ध्यान देनाई शुरु कयलनि। जर्मनी आ ब्रिटेन यात्रा एहि के कड़ी अछि। सब जगह जाकय राहुल ओतय के भारतीय सबसँ जुड़बाक प्रयास कय रहल छथि।
एहि कारण बढ़लथि दिव्यांग मतदाता
भाजपा 2014 के चुनाव के दौरान ‘राइट आफ पर्सन्स विद डिसेबिलिटी बिल’ के वादा कयने छल आ ओकरा पूरा सेहो कयलक। एहिमें 14 प्रकार के कमी के दिव्यांग मानल गेल जबकि पहिले ई मात्र 7 प्रकार छल। एहि सँ दिव्यांगजन के श्रेणी बढ़िकय 21 भय गेल आ एहि श्रेणीक वोटर्स के संख्या बढ़ि गेल।


text:
डोटी जिला
डोटी जिला नेपालक सुदूरपश्चिमाञ्चलविकास क्षेत्रमे अवस्थित एक जिला छी । ज्ञानेश्वर भटृराईक वृहत ज्ञान कोशक अनुसार एतय प्रवाहित होमएवला खोलाक नाम डोटी खोला रहल आ वोही डोटी खोलाक नजदिकी भागके डोटी क्षेत्र कहल गेला आधारमे जिलाक नाम डोटी रहल गेल अछि ।
इतिहास[सम्पादन करी]
भौगोलिक अवस्था[सम्पादन करी]
नेपाल अधिराज्यक सुदुर पश्चिमाञ्चल विकास क्षेत्र अन्तर्गत सेती अञ्चलमे अवस्थित डोटी जिलाक पूर्वमे अछाम आ सुर्खेत, पश्चिममे डडेलधुरा आ बैतडी, उत्तरमे बझाङ आ दक्षिणमे कैलाली आ कञ्चनपुर जिलासभ रहल अछि । २०२५ वर्ग किमिमे फैलल ई जिला ८०°५४' उत्तर सँ २९°५४' उत्तर अक्षांश आ ८०° ३०' पूर्व सँ २१° १४' पूर्वी देशान्तरधरि फैलल अछि । भौगोलिक दृष्टिसँ अत्यधिक विविधता भेल ई जिला उचाईक दृष्टिसँ ३०० मिटर (घाङल गाविसक पिपलकुण्टा) सँ ४,००० मिटरधरि फैलल भेला बादो एकर अधिकांश भू-भाग मुदा ३०० मिटरसँ २००० मिटरक उचाई क्षेत्रमे पडैत अछि । अर्थात उत्तरमे उच्च हिमाली क्षेत्र सँ दक्षिणमे चुरे पर्वत श्रृङ्खलाधरि फैलल ई जिलाक अधिकांश भू-भाग मुदा मध्य पहाडी क्षेत्रमे पडैत अछि । ई जिलामे खप्तड लेक, सकार लेक, महाभारत लेक तथा गोलेदेउ लेक जका उच्च पहाडी स्थानक साथ दिपायल, वानेडुग्रीसैन तथा नारीदाङ्ग जका अर्ध उष्ण हावापानी भेल नदी किनारमे अवस्थित समथल भू-भाग सेहो रहल अछि ।[२]
सन्दर्भ सामग्रीसभ[सम्पादन करी]
- ↑ "नेपालको राष्ट्रिय जनगणना २०६८ (गाविस तह)", नेपाल सरकार, राष्ट्रिय योजना आयोग, नवम्बर २०१२।
- ↑ "संङ्क्षिप्त परिचय", डोटी जिल्ला विकास समिति।
बाह्य जडीसभ[सम्पादन करी]


text: पटना । मैथिलीक महान आलोचक आचार्य रमानाथ झाक पैघ बेटी टूनी देवीक सोमदिन सांझखन निधन भ गेल। ओ 86 बरखक छलीह। पटना कॉलेजक पूर्व प्राचार्य, पूर्व कुलपति मिथिला विश्वविद्यालय आ बिहार विधान परिषद क पूर्व सदस्य स्व डा चेतकर झा क पत्नी टूनी देवी क एक मात्र पुत्र प्रभाकर झाक निधन चारि साल पूर्व भ गेल छल। तखन स ओ पटना स्थित अपन घर ‘आश्रम’ मे परनैत श्री विजय आंनदक देख रेख मे रहैत छलीह। हुनकर अंतिम संस्कार आइ बांस घाट पर संपन्न भेल। जेठ बेटी छवि झाक उपस्थिति मे चेतकर झाक भातिज रमेश झा मुखग्नि देलथि। एहि अवसर पर काफी लोक बांस घाट पर उपस्थित छल। हिनकर छोट बेटी सती झा दरभंगा महिला कॉलेज मे लेक्चरर छथि। हिनकर निधन पर पत्रकार शिवनाथ झा, पूर्व विधान पार्षद कमलनाथ सिंह ठाकुर, धनाकर ठाकुर, अमरेंद्र झा, नरेंद्र झा आ पत्रकार विकास कुमार झा सहित कई गोटा शोक संवेदना प्रकट केलथि अछि। अपन संरक्षकक निधन पर पूरा समाद परिवार दुखी अछि आ हुनकर आत्माक शांति लेल प्रार्थना करि रहल अछि।


text: नई दिल्ली। अमेरिकी कांग्रेस क एक रिपोर्ट मे बिहार क मुख्यमंत्री नीतीश कुमार कए भारत क सबस नीक प्रशासकक संज्ञा देल गेल अछि। कांग्रेसनल रिसर्च सर्विस (सीआरएस) क भारत आधारित रिपोर्ट मे मुख्यमंत्री नीतीश कुमार क तारीफ़ करैत कहल गेल अछि जे नीतीश बिहार मे दोबारा कानून व्यवस्था क राज स्थापित केलथि अछि। ओ शिक्षा क बेहतरी लेल कईटा उपाय केलथि अछि आ ढांचागत क्षेत्र क विकास करि आम जनता कए फ़ायदा पहुंचेलथि अछि। एहि रिपोर्ट मे नरेंद्र मोदीक सेहो खूब तारीफ भेल अछि, जखन कि माया आ ममता स नीक काजक उम्मीद कैल गेल अछि। बिहार लेल इ रपट एहि मायने मे महत्वपूर्ण कहल जा सकैत अछि जे अमेरिकी निवेशक एहि प्रकारक रिपोर्ट क आधार पर विदेशी जमीन पर निवेशक संभावना तकैत छथि एहन मे गुजरात क संग बिहार दिस सेहो हुनकर जिज्ञासा बढत आ बिहार मे अमेरिकी निवेशक संभावना बढत। ओना ओ मधेपुरा आ मढोरा रेल कारखाना क निविदा कखनो खुलि सकैत अछि। एहि दूनू परियोचना मे स कम स कम एकटा जरूर अमेरिकी कंपनी कए भेटबाक उम्मीद अछि। एहन मे आन उद्यमी सेहो बिहार दिस आबि सकैत छथि।


text:
आई बैंक मे काज करब अत्यंत कठिन अछि आ कर्मचारी आ अधिकारी अत्यंत दयनीय परिस्थिति मे काज क रहल अछि, देशक आर्थिक रूप से सबल केनिहार संस्था आई धरि अपन दयनीय आर्थिक परिस्थिति क प्रति सचेत नहि भेल अछि आ नहि भारत सरकार आ राज्य सरकार सब बैंक कए सबल करबाक हेतु कोनो प्रयास क रहल छथि, ई अत्यंत दुखद अछि, साल 2017-18 मे सरकारी बैंक सब कुल मिला कए एक लाख करोड़ क नुकसान हेबाक आकलन अछि, जाहि मे बेसी पाई बड़का बड़का उद्योगपति से लेबाक अछि, मुदा हालक समय मे जेना ज्ञात भेल, कतेको एहन नीरव मोदी आ माल्या आ आन एहन महानुभाव लोक सब देश छोड़िकए चलि गेलाह, बाकी बहुत कर्ज़ देश क बिभिन्न न्यायालय मे अटकल छै, जा धरि भारत सरकार पूर्ण इच्छा आ ताकत क संगे, बैंक कए अप्पन सहयोगी संस्था बुझि सहयोग नहि करत, आ कपटपूर्ण बीमा बिक्री , आ अन्य अलाभप्रद काज कए बैंक से बंद नहि करत, ता धरि बैंक मे आ बैंक लेल “अच्छे दिन” आबय स रहल । बैकिंग आ बैंकिंग व्यवस्था पर विस्तार स प्रकाश देलथि अछि श्री जीबन मिश्रा – समदिया
भारत मे बैंकक प्रारम्भ 1770 से शुरू होएत अछि, बैंक ऑफ हिंदुस्तान, जे करीब साठि साल क बाद बंद भ गेलै, फेर जनरल बैंक ऑफ इंडिया क 1786 मे स्थापना भेलै, मुदा ओ किछुए दिन मे बंद भ गेलै । 1806 मे बैंक ऑफ कलकत्ता क स्थापना भेल, 1809 मे एकर नाम बदलि कए बैंक ऑफ बंगाल भेल, बाद मे एकर विलय बैंक ऑफ बंबई (स्थापना-1840), आ बैंक ऑफ मद्रास(स्थापना-1843) आ ई तीनु के विलय भए कए इंपीरियल बैंक ऑफ इंडिया (स्थापना-1921) बनल । इंपीरियल बैंक ऑफ इंडिया मुख्यतया: ब्रिटिश सरकार क बैंक छल । इंपीरियल बैंक ऑफ इंडिया क 1955 मे भारतीय स्टेट बैंक क नाम देल गेल आ आई भारतीय स्टेट बैंक देशक सबसे पैघ बैंक अछि आ एकर आई दुनिया मे पहिल पचास पैघ बैंक मे स्थान अछि । भारतीय रिजर्व बैंक क स्थापना 1935 मे भेल आ 1949 मे एकरा राष्ट्रीयकृत कयल गेल । भारतीय रिजर्व बैंक, बैंक सबहक बैंक भेल आ देशक सबटा बैंकक नियम आ परिचालन संबंध मे आदेश दैत अछि, एकर अलावा ओ देशक मौद्रिक नीति, करेंसी नोट छपाई एवं वितरण, महंगाई नियंत्रण, आ रिजर्व बैंक एक्ट मे निर्धारित काज क सम्पादन करैत अछि । एकर अलावा देसी रिसायत सबहक क अपन अपन सरकारी काज लेल अपन अपन बैंक छल, जेना बैंक ऑफ जयपुर, बैंक ऑफ बीकानेर, बैंक ऑफ बरोदा, बैंक ऑफ मैसूर, बैंक ऑफ इंदौर, बैंक ऑफ सौरास्त्र, बैंक ऑफ पटियाला, बैंक ऑफ त्रावणकोर, ई सब बैंक संसद दिस स पारित अलग अलग नियम से चलैत रहल आ 1960 मे बैंक ऑफ बरौदा क छोरि ई बाकी बैंक भारतीय स्टेट बैंक क सहयोगी बैंक के रूप मे सरकारी बैंक बनल । बैंक ऑफ जयपुर, बैंक ऑफ बीकानेर के मिला कए 1963 मे स्टेट बैंक ऑफ बीकानेर एंड जयपुर भेल । एकर अलावा बहुत रास औद्योगिक घराना आ व्यापारी वर्ग अपन व्यक्तिगत मुनाफाक दृष्टि से बैंक सब खोलने छल जतय मुनाफा कए प्राथमिकता देल जा रहल छल, 1969 मे इन्दिरा गांधी देश मे तहिया क पैघ 14 टा बैंकक राष्ट्रीयकृत कए बैंक कए सामाजिक उत्थान क एकटा माध्यम क रूप मे प्रस्तुत केलनि, फेर 1980 मे 6 टा बैंक कए राष्ट्रीयकृत कए कुल 20 टा राष्ट्रीयकृत बैंक, आठ टा एसबीआई आ सहयोगी, कुल 28 टा बैंक भेल । एकर अलावा सेहो किछू पुरान प्राइवेट बैंक बनल रहल आ राज्य सरकार जिला मध्यवर्ती सहकारी बैंक, विभिन्न सरकारी बैंक अपन अपन क्षेत्र क हिसाब से अपन मालिकाना मे क्षेत्रीय ग्रामीण बैंक बनौलक। 1990 मे नव आर्थिक नीति अयलाक बाद विदेशी बैंक आ नव नव प्राइवेट बैंकक स्थापना भेल, हर्षत मेहता घोटाला कांड मे एक टा सरकारी बैंक न्यू बैंक ऑफ इंडिया फेल भेल, प्राइवेट बैंक मे बैंक ऑफ राजस्थान, बैंक ऑफ कराड़, ग्लोबल ट्रस्ट बैंक फेल भेल, 2017 मे भारतीय स्टेट बैंक के सबटा सहयोगी बैंक कए एसबीआई मे विलय कए चिरप्रतिक्षित निर्णय कार्यान्वित भेल।
बैंक क राष्ट्रीयकृत करबाक पाछू धारणा सामाजिक न्याय आ सामाजिक उन्नति क पर्याय क रूप बैंक कए प्रयुक्त करब छल, 1990 मे नव आर्थिक नीति एलाक बाद आ शुल्क आओर व्यापार पर सामान्य समझौता-1994 आ एकर परवर्ती विश्व व्यापार संगठन-1995, आ उदारीकरण क घोषित सरकारी नीति क अंतर्गत बैंक क नियम सब मे बहुत रास परिवर्तन आयल, देश विदेश मे नव नव कानून बनल, दुनिया भरि कए देश सबहक बैंकिंग क अनुभव बासेल ढांचागत सुधार आ नियामक सख्ती, कारोबारी जोखिम, ऋण जोखिम, भविष्य कए जोखिम संभावना आदि इत्यादि पर देश विदेश मे बनल बहुत रास कानून भारत मे सेहो लागू भेल, मुदा आन दिस सुधार नहि भेला कारण सरकारी बैंक कए लाभप्रदता दिन प्रतिदिन कम भेल जा रहल अछि, जेकर मूल कारण मे ऋण के नहि चुकयबाक बढि रहल प्रवृति, सरकारी उदासीनता, न्यायिक वसूली प्रक्रिया के सुस्ती, विभागीय कार्य आचार-विचार(एथिक्स) क अभाव, अलाभप्रद कार्य क अधिकता, भारतीय रिजर्व बैंक क अप्रभावी नियमावली आ अजब गज़ब आदेश और केन्द्रीय सतर्कता आयोग क अप्रभावी आ अवसादी कार्यप्रणाली अछि, विमुद्रीकरण मे जनता क भेल दुरगंजन आओर पीएनबी घोटाला मे सरकारी खजाना कए बहुत नोकसान हेबाक पाछू भारतीय रिजर्व बैंक आ केन्द्रीय सतर्कता आयोग क भूमिका संदेहास्पद रहल।
आई एकटा साधारण बैंक मे काजक कोनो अंत नै छै, ने काजक कोनो नियमावली रहल, उदाहरण स्वरूप यदि हम कहि जे एक बैंक आई कोन कोन काज करै छै, ते ई लिस्ट 200 प्रकारक काज तक पहुंचत, बहुत रास काज करबाक लेल सरकार एकोटा पाई नै दै छै, नव कर्मचारी क भर्ती बंद छै आ जे अबितो छै, साल डेढ़ साल मे नब नोकरी भजियाबह लगइए, भारतीय रिजर्व बैंक के बैंकिंग विनियमन नियम 1949 के अनुसार बैंक के प्रमुख काज जनता से रुपया पाई जमा ल के जनता के व्यावसायिक आ अन्य कानूनी रूप से मान्य उपयोग ले ऋण देब रहल अछि, फेर एही मे अनेक आयाम जुरल, आई एकर आयाम मे प्रतिदिन कोनो ने कोनो नब कार्य जुरि रहल अछि, जाही मे बेसि तर अलाभप्रद आ एकाध अनैतिक कार्य के आयाम सेहो जोरा रहल अछि, विमा से जुरल कार्य, आधार से जुरल कार्य, अलाभप्रद छोटछीन भुगतान कार्य जेना विधवा पेंशन, वृद्ध पेंशन, विकलांग पेंशन, गॅस सब्सिडि, नरेगा भुगतान, आदि इत्यादि जे पहिने राज्य सरकार क रहल छल, सरकारी भ्रष्टाचार के खतम करबाक नाम पर बैंक के सुपुर्द भ गेल, बैंक के अहि सब कार्य के करबा से कोनो विरोध नै छै, मुदा पर्याप्त कर्मचारी चाही, जगह चाही, एही से बैंक के आमदनी के निश्चितता हो, सरकार अपन जे खर्चा कम केलक से बैंक के भेटक चाही, किए ते सब काज मे पाई खर्चा लगै छै। एही सब ऊटपटाँग निर्णय के कारण बैंक मे बैंकिंग के काज छोड़ि सब काज होबए लागल, जेना प्राथमिक स्कूल मे पढ़ाइएटा नै होई छै। बैंक के समस्या दोसर सेहो छै, ओ जे ऋण देलक ओही मे से बहुत गोटे के दस फोन के बाद पाई जमा करत, आब यदि कर्मचारी भरि दिन आधार आ गॅस सब्सिडि के हिसाब लोक के देथिंह, ते वसूली के करत, अहि द्वारे डुबत कर्ज बढि रहल अछि, बहुत रास राज्य सरकार राजनीतिक फायदा के लेल किसान कर्ज माफी आ सांसद विधायक अपन अपन समर्थक के मुद्रा लोन आ अन्य अन्य स्कीम के लोन लेल बैंक मे बहुत दवाब बना अंट शंट कहि, अनुचित फायदा ल रहल छथि। सांसद विधायक के समर्थक से मुद्रा लोन आ अन्य अन्य स्कीम के लोन लेल केकर हिम्मत जे वसूली करत, से साल दु साल तीन मे ई सब लोन सरकारी खजाना के नोकसान पर बंद क देल जायत। पहिने पी-एम-आर-वाइ आ आन आन स्कीम मे सालाना 3-4 मात्र नियत लोन देबाक परंपरा छल, मुदा मुद्रा लोन, जे बिना सेकुरिटी(प्रतिभूति-कोलेटरल) बला लोन छै, जाही मे वसूली के संभावना ओतबे होई छै जेतबा ऋणी के भरबाक इच्छा, तही पर बेसि जखन नेताजी के लोक, बैंक के पाई 3-6 महिना मे पूरा डुबल मानि बुझु, बैंक अपन आन मद से कमौल लाभ मे ई नुकसान/घाटा के हिसाब क दै छै।
हम बैंक में, बैंकिंग से इतर काज के एकटा लिस्ट द रहल छी, जे अहि बात के स्पष्ट करत जे कोना सरकार अपनहि अप्पन बैंक के बर्बाद करबाक लेल व्याकुल बनल अछि, एही मे से कोनो काज से बैंक के एक्कोटा पाई के आमद नै छै, मुदा कर्मचारी आ अन्य व्यवस्था के खर्चा बैंक के जिम्मा रहल।
बैंक में कार्य: –
- कमजोर वर्ग पेंशन वितरण
- आधार सुधार/ई-केवाईसी
- सब्सिडि भुगतान
- सरकारी सहायता भुगतान
- सरकारी कार्यालय आदेश अनुपालन
- टीडीएस / कर प्रबंधन
- जनधन खाता योजना
- मुद्रा ऋण
- सामान्य बीमा
- जीवन विमा
- प्रधान मंत्री फसल बीमा योजना
- ऋण माफी डाटा एंट्री
- स्टैंड अप इंडिया/स्किल इंडिया
- प्रधान मंत्री बीमा योजनाए
- अटल पेंशन योजना
- कन्या समृद्धि योजना
- बिल भुगतान सुविधा
- एलपीजी गैस सब्सिडि जमा/निकासी
आरबीआई के अलावा पचिसो संस्थान, राज्य सरकार अप्पन अप्पन अङ्ग्रेज़ी बैंक पर दवाब बना के करा रहल अछि, जेना, महाराष्ट्र सरकार डेढ़ लाख तक के हरेक किसान के ऋण माफी देलक, अहि ले एक एक किसान के पाँच पन्ना के फोर्म भरवा मे बैंक के मदद आ एक सौ कॉलम के कम्प्युटर डाटा शीट मे विविध डाटा एंट्री डीटेल बैंक के करबाक आदेश भेटल, परिणाम जे बैंक सब बैंकिंग काज त्याग क एही मे लागल अछि, पछिला एक साल से सम्पूर्ण महाराष्ट्र मे बैंक मे दोसर कोनो काज नई भ रहल छै, जेकर पूरा फायदा प्राइवेट बैंक उठा रहल अछि। फेर अगिला साल नब कर्जा देबाक पाछु बैंक सब बेहाल रहत, जेकर वापसी के कोनो संभावना के रेकॉर्ड कम से कम नै छै।
देखियौ जे भारत सरकार के विभिन्न विभाग कोना बैंक पर नियंत्रण आ अप्पन अप्पन ढफली बजा रहल अछि।
- वित्त मंत्रालय: बैंकिंग, बीमा, म्युचुअल फंड, कर संग्रह और फाइलिंग, काला धन नियंत्रण, विदेशी मुद्रा
- गृह मंत्रालय: एफएटीएफ दिशानिर्देश, ग्राहक जानिए नियमन और काला धन
- मानव संसाधन विकास मंत्रालय: शिक्षा ऋण, शिक्षा सब्सिडी वितरण, ग्रामीण क्षेत्र मे कौशल विकास, छात्रवृत्ति वितरण, शिक्षा निधि वितरणक अधिकार
- कृषि मंत्रालय: कृषि ऋण, ग्रामीण विस्तार कार्यक्रम, वित्तीय साक्षरता, वित्तीय समावेशन, पशुपालन, मत्स्य पालन, बागवानी, नाबार्ड सब्सिडी वितरण, ऋण माफी कार्यान्वयन, स्वयं सहायता समुह गठन, संयुक्त देनदारी समूह गठन, किसान क्लब गठन
- बिजली मंत्रालय: बुनियादी ढांचा वित्तपोषण, सौर परियोजनाएं आदि
- ग्रामीण और शहरी विकास मंत्रालय: सभक लेल ग्रामीण आवास योजना, मनरेगा भुगतान, राष्ट्रीय ग्रामीण जीवनयापन योजना, स्वर्ण जयंती शहरी रोजगार योजना, सभक लेल शहरी आवास योजना
- एमएसएमई मंत्रालय: सूक्ष्म और लघु उद्यमों क लेल उधार प्रत्याभूति न्यास , लघु एवम मध्यम उद्योग कर्ज सूचना आदि
- भारी उद्योग मंत्रालय: औद्योगिक प्रतिष्ठानों क लेल औद्योगिक वित्त प्रबंध
- विदेश मंत्रालय: अनिवासी भारतीय खाता, विदेशी मुद्रा जमा योजना , विदेशी मुद्रा प्रेषण, विदेशी मुद्रा नियमन दिशा निर्देश
- पेट्रोलियम मंत्रालय: तेल कंपनियों के वित्त मामला , एलपीजी सब्सिडी डीबीटी योजना आदि
- महिला एवं बाल विकास मंत्रालय: गर्भवती माताओं के नकद ऋण, नवजात शिशुओं के नकद ऋण
- कानून मंत्रालय: मुकदमेबाजी से जुड़ल जमा/निकासी
- स्वास्थ्य मंत्रालय: मेडिक्लेम, अस्पताल वित्त प्रबंधन आदि
- सामाजिक कल्याण मंत्रालय: वृद्धावस्था पेंशन, विधवा पेंशन, विकलांग पेंशन आदि
- उपरोक्तक अलावा, सम्पूर्ण सरकारी क्षेत्र क वेतन, निजी क्षेत्र वेतन, भुगतान और निपटान प्रणाली, मुद्रा आपूर्ति, साख पत्र, बैंक गारंटी
- सीवीसी- सतर्कता और अनुशाशन से जुड़ल बात
एतेक विभाग के सूचना आ नियम के पालन मे बैंक के असल काज पाछू रहि जाइ छै, जे देश मे सस्ता कर्ज़ आ सही व्यक्ति के सही कर्ज देबाक काज छै जाही से देश के प्रत्येक नागरिक के रोजगार हो आ देश आगू बढ़ै।
भारत सरकार आ विमा कंपनी सब सेहो अपन अपन विमा पॉलिसी के बैंक के माध्यम से आई काल्हि बेच रहल अछि, सब बैंक के अपन अपन साझीदार विमा कंपनी छै, जे प्रत्येक पॉलिसी पर बैंक मैनेजमेंट आ बीमा बेचनिहार के कमिशन भेटई छै। उच्च पदाधिकारी विमा पॉलिसी पर कमिशन के चक्कर मे आन काज के छोरि दिन राति एही पर लागल रहै छथि, दरमहा के अलावा ई बायली आमदनी बैंक मे घनघोर अव्यवस्था के प्रमुख कारक बनि रहल अछि। उच्च स्तर के अधिकारी साल मे आराम से करीब औसतन 1 करोड़ के कमिशन कमा रहल छथि, दरमहा आ आन सुविधा ते बैसल ठाम भेटिए रहल छैन, बैंक के सबटा काज के ज़िम्मेदारी नीचा बला अधिकारी के छै, ओ त्राहि त्राहि क रहल अछि, कोनो दोसर नोकरी भेटला पर तुरत आन ठाम चलि जाइए, फलतः बचल कर्मचारी पर बोझ बढ़िए रहल छै।
आई एकटा बैंक क्लर्क के 25000 कुल वेतन मे गुजारा कठिन छै, बैंक के जे नियम बनल छै तही दुवारे प्रत्येक पाँच साल पर वेतन वृद्धि के नियम छै, मुदा बैंक के सालाना घाटा मे रहबाक कारण वेतन वृद्धि नई भ रहल छै आ वेतन वृद्धि नै हेबक कारण नब नोकरी वाला साल दु साल मे दोसर ठाम परा जाई छै, फलतः बचल कर्मचारी के काज बढ़िए जा रहल छै। सरकार एही साल 2.11 लाख करोड़ बैंक मे नव पूंजी देबाक घोषणा केलक, मुदा जे लोन के लीकेज छै, सब पाई खर्चा बेकार के बरबादी छै। इहो पाई सरकार बैंक मे अप्पन हिस्सा बेच के द रहल छै, जेकर कोनो मतलब नै, बैंकिंग के कार्यक्रम आ कामकाज मे ज अविलंब सुधार नै होयत ते बैंक के बर्बाद होई से क्यो नहि रोकि सकत। पाई के काज पाइए से होई छै। ज ऋणी कर्जा लेलहा पाई नै देतई ते जमाकर्ता के पाई कोना वापस भेटतई, अंततः सरकार के जनता पर टेक्स से एकर भरपाई हेतै जेकर कोनो तुक नै छै।
विमुद्रीकरण के समय मे बैंक के प्रत्येक केशियर अपना दिस से लाख लाख रुपैया तक के नोकसान उठौलक, जेकर कारण ओकर कोनो गलती नई छलै, बैंक आ सरकार द्वारा हो हो आ व्यवस्था के अभाव छल। एकर उदाहरण दै छी। जाली / नकली नोट्स के पता करई ले स्कैनर मशीनों के अपर्याप्त संख्या, 100 मूल्यवर्ग नोटों के शून्य आपूर्ति, 500 रुपये के नब नोट के शून्य-आपूर्ति, भीड़ से निपटबाक लेल पर्याप्त संख्या में काउंटर खोलनबाक लेल कार्य बल आ कम्प्युटर मशीन के अभाव, नकदी के सुरक्षा से रखबाक अभाव, अत्यधिक भीड़ भाड़, महिला कर्मचारियों से सेहो राति देर धरि काज करा के हुनकर व्यक्तिगत सुरक्षा मानदंड के उल्लंघन भेल, एटीएम मे नव 2000 के नोट के लेल समुचित व्यवस्था नई रहबाक कारण आम जनता के भेल कठिनाई के भुक्तभोगी साधारण कर्मचारी बनल आ ओ बिना कारण गारि मारि सुनलक, साधारण कार्य अवधि से बेसी लेल गेल कार्य के पाई के उचित भुगतान अखईन धरि कतेक ठाम नै भेल अछि, कतेको कर्मचारी ऋण ल के विमुद्रीकरण के समय मे बैंक मे भेल ग़लती के भरपाई केलक, हज़ार के हज़ार कर्मचारी अखईन धरि भारतीय रिजर्व बैंक से पत्र पाबि रहल अछि आ तदनुसार बिना साक्ष्य के डेढ़ साल पहिने भेल नकद प्रेषण मे कथित कमी आ जाली नोट भेट जेबाक कारने पाई भरी रहल अछि।
बैंक एक टा व्यावसायिक इकाई भेल, मुदा राष्ट्रीयकरण से ग्रामीण क्षेत्र मे बहुत रास शाखा खोलल गेल ओतह खर्चा बेसी आ व्यवसाय कम भेल, ताहि पर किसान आ छोट व्यापारी से समय पर पाई के वसूली नै भेला पर साल डेढ़ साल मे ऋण देलहा सबटा पाई एनपीए अर्थात डुबत कर्ज़ के श्रेणी मे आबि गेलाक कारण नव किसान आ नव व्यापारी के लोन दै मे मैनेजर आ कर्मचारी ना नुकुर के पाछा अनुशासनिक प्रक्रिया विभाग आ केन्द्रीय सतर्कता आयोग के डर बड़ भयावह छै, कोनो कर्ज़ कोनो कारण से डुबत ऋण हो, अनुशासनिक प्रक्रिया विभाग आ केन्द्रीय सतर्कता आयोग के नजरि से देखियो ते ओ ई मानि के जांच करत जे हो ने हो, स्टाफ पाई खा के लोन देने हेतई, हेंजक हेंज नियम, जेकर नाम आ जानकारी बेचारा मैनेजर के कहियो बुझल नै सुनल नै, से अनुशासनिक प्रक्रिया विभाग आ केन्द्रीय सतर्कता आयोग उचित अनुचित सत्य असत्य आरोप लगा के बेचारा मैनेजर आ साधारण कर्मचारी के परेशान कय के ओकर सत्यनिष्ठा पर प्रश्नचिन्ह लगा आ ओकरा हतोष्ताहित क के बैंक के मूलभूत उद्द्येश्य आ कार्य के रोकि दै छै, किसान के उपज के लागत से कम पाई आ देरी से भेटल पाई के कारण ओ बैंक मे समय पर कर्जा के भुगतान नै क पबैत अछि, ताहि से नब कर्जा नै भेटाइ छै आ ओकरा गाम के सूदखोर से 36 % पर पाई उठा खेती के काज ससारअ परै छै, आ ओ कर्जा के जाल मे फसि के त्रस्त आ अंततः खतम भ जाइये। वाणिज्यिक बैंक के अन्य समस्या मे बैंकिंग प्रणाली के नौकरशाहीकरण सेहो छै, ब्लॉक स्तर से जिला स्तर तक सब क्यो ओकर उच्चाधिकारी जेना गप्प करै छै, वास्तविकता मे बैंक के प्रधान कार्यालय के लिखित आदेश के बिना मैनेजर कोनो काज नै क सकै छै, मुदा स्थानीय नेता आ स्थानीय सरकारी अधिकारी लोकनि अपन अलगटेंट देखा, गलत सलत कार्य करबाक लेल बैंक अधिकारी आ कर्मचारी के बाध्य करैत रहलाह अछि, ताहि द्वारे बेसी ठाम नीक आ ईमानदार व्यापारी आ किसान के कर्ज़ नै भेटई छै, किए ते ओ स्थानीय नेता आ स्थानीय सरकारी अधिकारी लोकनि के खुरपूजाई के विरोध मे रहैत अछि, ओकर सोच ई छै जखन हमर व्यवहार ईमानदार अछि, हम मेहनती छी, हमर कागज़ दुरुस्त अछि, तखैन हमर काज मे विरोध कोन छै। राष्ट्रीयकरणक ई साइड नतीजा छिए जे बैंकों के सुचारु कामकाज मे लालफीताशाही, अशाध्य देरी, पहल के अभाव आ त्वरित निर्णय लेने में विफलता आई देश के विकास मे बाधक बनि गेल अछि। राष्ट्रीयकृत बैंक के कामकाज के केंद्र आ राज्य से बढ़ैत राजनीतिक दबाव बाधित क रहल अछि । विभिन्न प्रकार के राजनैतिक दबाव क कारण राष्ट्रीयकृत बैंकों के अक्सर अनेकानेक कठिनाइ से जूझए परैत अछि। अहि तरह के दबाव कर्मियों के ट्रान्सफर पोस्टिंग में सेहो होई छै आ ईमानदार कर्मचारी आ अधिकारी के भरि जन्म छोट स्थान मे काज के लेल बाध्य करैत छै। राजनीतिक दल विशेष के लोक के ऋण देबाक ले, बैंक मैनेजर आ अधिकारी पर दवाब बना, बिना उचित प्रक्रिया आ नियम आ व्यक्तिगत साख पर बिनु विचार केने लोन देला पर बैंक आ अंततः देश के जे हाल हेतई से भ रहल छै।
आई बैंक मे काज करब अत्यंत कठिन अछि आ कर्मचारी आ अधिकारी अत्यंत दयनीय परिस्थिति मे काज क रहल अछि, देश के आर्थिक रूप से सबल केनिहार संस्था आई धरि अपन दयनीय आर्थिक परिस्थिति के प्रति सचेत नै भेल अछि आ ने भारत सरकार आ राज्य सरकार सब बैंक के सबल करबाक हेतु कोनो प्रयास क रहल छथि, ई अत्यंत दुखद अछि, साल 2017-18 मे सरकारी बैंक सब कुल मिला के एक लाख करोड़ के नुकसान हेबक आकलन छै, अहि मे बेसी पाई बड़का बड़का उद्योगपति से लेबक छै, मुदा हाल के समय मे जेना ज्ञात भेल, कतेको एहन नीरव मोदी आ माल्या आ अन्य एहन महानुभाव लोक सब देश छोड़िए चलि गेलाह, बाकी बहुत कर्ज़ देश के बिभिन्न न्यायालय मे अटकल छै, जा धरि भारत सरकार पूर्ण इच्छा आ ताकत के संगे, बैंक के अप्पन सहयोगी संस्था बुझि सहयोग नै करत, आ कपटपूर्ण बीमा बिक्री , आ अन्य अलाभप्रद काज के बैंक से बंद नहि करत, ता धरि बैंक मे आ बैंक ले “अच्छे दिन” अबै से रहल।
नोट – ई लेखक क अप्पन विचार अछि ।


text: पटना। मुख्यमंत्री नीतीश कुमार किसान कए सेहो काली पूजाक मौका पर सनेस दैत कृषि कए क्रमबद्ध ढंग स यंत्रीकृत करबाक एलान केलथि अछि। मुख्यमंत्री कहलथि जे एहि वर्ष कृषि क यंत्रीकरण क सबटा योजना कए एक संग लागू करैक बजाय किसान क मांग क अनुरूप पहिने पावर टिलर क आपूर्ति कैल जाइत। कियाकि जोत क रकबा घटला स पावर टिलर, ट्रैक्टर स बेसी उपयोगी साबित भ रहल अछि। सरकार प्रत्येक पावर टिलर पर 60 हजार टका क अनुदान सेहो द रहल अछि। मुख्यमंत्री पटना मे बिहार क किछु चुनिंदा किसान कए संबोधित करैत छलाह। मुख्यमंत्री नीतीश कुमार आलू आ प्याज उत्पादक कए प्रति एकड़ एक हजार टका क सहायता राशि देबाक घोषणा केलथि अछि। किसान पंचायत मे लम्बा बहस क बाद तैयार कृषि रोडमैप क कार्यान्वयन स उत्साहित मुख्यमंत्री कहला जे कृषि विभाग कए निर्देश देल गेल अछि जे एक संग कईटा काज नहि हेबाक चाही। अत: कृषि यंत्र क वितरण मे पहिने पावर टिलर पर विशेष ध्यान देल जाए। जे किसान एकरा लेल आवेदन द रहल छथि हुनका इ भेटबाक चही। एकर बाद सिंचाई क लेल स्प्रिंकलर आदि क वितरण कैल जाए। मुख्यमंत्री क अनुसार चारि साल मे माहौल बदल अछि। जल संसाधन मंत्री बिजेन्द्र यादव कहलथि जे तीन फसला खेती क गुंजाइश बिहार मे एखनो अछि।


text:
आंदोलन रुकय क कारण अछि नीम कोटिंग, इहिसँ यूरिया क बम बनाबय मे होबयवला दुरुपयोग रुकल आ उपलब्धता बढ़ल ।
चारू प्लांट शुरू भेल त अगिला 5 साल मे आयात बंद कए देब आ 10 साल मे निर्यात करय लागब ।
मणिभूषण झा
नई दिल्ली । यूरियाक उपलब्धता कए ल कए देश मे आब कोनो संकट नजर नहिं आबि रहल अछि । एहि यूरिया क लेल देशभरि मे कहियो किसान सबकए पैघ-पैघ आंदोलन होएत छल । मुदा आब हालत ई अछि जे 2012 स 2016 क बीच जहि यूरिया क बिक्री 30 से 30.6 मिलियन टन क बीच होएत छल, एहि साल ओ घटिकय 28 टन भए गेल ।
संकट आओर किल्लत खत्म हेबाक दू टा मुख्य कारण अछि ।
पहिल – आब यूरिया पर 100 प्रतिशत नीम कोटिंग भए रहल अछि । एहिसँ बम बनाबय सनक गतिविधि सबमे यूरिया क गलत इस्तेमाल बंद भए गेल अछि ।
दोसर – मिट्टी स्वास्थ्य कार्ड सनक योजना लागू हेबाक चलते यूरिया क खपत मे गिरावट आएल । एहि योजना क तहत मिट्टी मे नाइट्रोजन, फॉस्फोरस आऔर पोटेशियम (एनपीके) स्तर कए 4:2:1 पर लेबाक तैयारी भेल ।
यूरियाक आयात 1 साल मे 7.25% घटल
– यूरिया क मांग 320 लाख टन अछि
– 50-70 लाख टन हर साल आयात करय पड़ैत अछि
– 226 लाख टन घरेलू उत्पादन
– 135 लाख टन एहि साल उत्पादन रहा
– 140 लाख टन पछिला साल छल
– 16 हजार टका प्रति टन उत्पादन पर खर्च होईत अछि
– 5,360 रुपए प्रति टन कीमत पर बेचल जाईत अछि
– 7.25% यूरिया का आयात कम भेल
– पिछले साल 40 लाख टन आयात भेल छल
– इस साल 37.10 लाख टन आयात भेल
केना पूरा भेल कमी ?
एहिके तीन पैघ कारण रहल- नीम कोटिंग, छोट बैग और पुरान प्लांट दोबारा शुरू करब।
1) छोट बैग
पहिले किसान कए 50 किलो के बैग में यूरिया भेटैत छल। अप्रैल 2018 सँ सरकार 45 किलो के बैग बनाबय शुरू कय देलक। ई एहिलेल कारगर रहल कियैकि किसान वजन सँ यूरिया के इस्तेमाल नहिं करय छथि। हर साल एहिसँ 7,000 करोड़ टकाक बचत होयत।
2) नीम कोटिंग
– यूरियाक इस्तेमाल कए कम करय लेल दू टा प्रोग्राम चलाओल जा रहल अछि – एसएचसी और एनसीयू।
– एनसीयू 2008 सँ शुरू कयल गेल। तखन मात्र 20% यूरिया के नीम कोटेड करबाक अनुमति छल। 2010 में एकरा बढ़ाकय 35% कयल गेल आ 2015 में 100% कय देल गेल।
– इहिमें एक टन यूरिया के 400 एमएल नीम तेल सँ कोटिंग कयल जाईत अछि। जरूरी फर्टिलाइजर के कंपोजिशन के नीम कोटिंग दय क बदलल गेल अछि। सबटा फर्टिलाइजर आउटलेट्स के लेल आब नीम कोटेड यूरिया बेचनाई अनिवार्य कयल गेल अछि।
एहिके फायदा
– नीम कोटिंग सँ गैर कृषि काज सब में यूरिया के उपयोग नहिं भय सकैत अछि। गलत इस्तेमाल रुकि जाईत अछि नहितँ एकरा विस्फोटक बनाबय में इस्तेमाल कयल जाईत रहल अछि। मिट्टी के ज्यादा पोषण भेटैत अछि। गाछ के लंबा समय तक पोषण भेटैत अछि। बेर-बेर फर्टिलाइजर के इस्तेमालक जरूरत नहिं होईत अछि। पैदावार बढ़ैत अछि आ पाई के सेहो बचत होईत अछि। यूरियाक लाइफ सेहो बढै़त अछि।
बम बनाबय में होबय छल इस्तेमाल, नीम कोटेड होबा सँ ई भेल बंद
नॉर्थ ईस्ट आ पश्चिम बंगाल में कतेको बेर बम बनाबय के लेल यूरिया के इस्तेमाल के बात सामने आयल छल। कतेको बेर बम बनाबय वला जगह सबपर सँ यूरिया सेहो बरामद कयल गेल छल। या त एकरा विस्फोटक के तरह इस्तेमाल करय के लेल कैमिकल्स में मिलाओल जाईत अछि वा फेर आरडीएक्स आ टीएनटी के तीव्रता बढ़ाबय के लेल इस्तेमाल कयल जाईत अछि।
3) चारि टा प्लांट दोबारा शुरू कयल जायत
– सरकार यूरिया के चारि प्लांट के दोबारा शुरू करय के फैसला कयलक अछि। एहिना गोरखपुर (उत्तर प्रदेश), बरौनी (बिहार), तलचर (ओडिशा) आ रामागुनदम (तेलंगाना) प्रमुख अछि। यूरिया प्लांट्स के फेर सँ शुरू करय के लेल सरकार गैस पाइपलाइन बिछाबय के लेल 10 हजार करोड़ टका जारी कयलक अछि।
– न्यू इन्वेस्टमेंट पॉलिसी के तहत पश्चिम बंगाल के पानागढ़ में ग्रीनफील्ड अमोनिया यूरिया कॉम्प्लेक्स तैयार कयल गेल अछि जहिके क्षमता 1.3 एमएमटी सालाना अछि। 1 अक्टूबर 2017 से उत्पादन शुरू भय चुकल अछि। सब्सिडी के लेल यूनिट के अपन क्षमता का 50% इस्तेमाल करनाई जरूरी अछि आ एसएसपी यूनिट के लिए 40 हजार एमटी प्रोडक्शन जरूरी अछि।
– चारू प्लांट शुरू भेल त, 5 साल में आयात बंद कर देल जायत, 10 साल में निर्यात करय लागब।
केना तय होईत अछि दाम ?
– यूरियाक मार्केट पूरा तरह सरकार कंट्रोल करैत अछि। कीमत 5350 टका प्रति मीट्रिक टन तय कयल गेल अछि। फर्टिलाइजर मूवमेंट कंट्रोल ऑर्डर के तहत निर्माता, आयात और डिस्ट्रीब्यूशन के लेल साफ निर्देश देल गेल अछि। सिर्फ चार फर्म एकर आयात कय सकैत छथि। कखन आ कतेक आयात होबाक अछि आ ओहिमें की सब्सिडी देल जायत ई सेहो स्पेसिफिक अछि।
– भारत दुनिया में फर्टिलाइजर्स के दोसर सबसँ ज्यादा खपत करयवला आ तेसर सबसँ पैघ उत्पादक अछि। भारतीय फर्टिलाइजर सेक्टर देश में सबसँ ज्यादा रेग्युलेटेड सेक्टर अछि। फर्टिलाइजर बिजनेस सँ जुड़ी हर चीज पर सरकार के कंट्रोल रहैत अछि। सरकार किसान सबके लेल सस्ता फर्टिलाइजर मुहैया कराबय लेल सब्सिडी दैत अछि। पछिला सालक सब्सिडी बिल 70 हजार करोड़ छल। 2018-19 में यूरिया सब्सिडी 45 हजार करोड़ टका रहबाक अनुमान अछि।
– दुनियाभरि में भारत में यूरिया कए कीमत सबसँ कम अछि। बाहर एकर कीमत 86 डॉलर प्रति टन अछि। तहिना साउथ एशिया आ चीन सनके जगह पर भारत सँ दू स तीन गुना ज्यादा दाम अछि।
– 2020 तक यूरियाक दाम नहिं बढ़त। सब्सिडी के लेल डायरेक्ट बेनिफिट ट्रांसफर लागू कय देल गयल अछि।आ एकर कीमत 5360 टका प्रति टन रहत। यानी एक बोरी के कीमत 268 सँ 300 रहत।
– 7 यूरियाक दाम के कम करबाक लेल पछिला 12 साल सँ 5% सब्सिडी देल जा रहल अछि। जबकि डीएपी आ बाकी फर्टिलाइजर्स पर ई काफी कम अछि। ईहै कारण अछि कि किसान यूरिया के इस्तेमाल करय चाहय छथि।
यूरिया
– खुदरा कीमत 270 टका हर 50 किलोक बैग के कीमत
– कीमत निर्धारण सरकार द्वारा
– सप्लाई के कीमत 970 टका हर 50 किलो के बैग के लेल
– सब्सिडीक संग कीमत 700 टका हर 50 किलो के बैग के लेल
– सब्सिडी कैल्कुलेशन – सप्लाई के कीमत माइनस खुदरा कीमत
डीएपी
– कीमत 1190 टका हर 50 किलोक बैग के कीमत
– सप्लाई के कीमत 1,810 टका हर 50 किलो के बैग के लेल
– सब्सिडीक संग कीमत 620 टका हर 50 किलो के बैग के लेल
– सब्सिडी कैल्कुलेशन – सरकार द्वारा तय
एमओपी
– कीमत 850 टका हर 50 किलोक बैग के कीमत
– सप्लाई के कीमत 1,300 टका हर 50 किलो के बैग के लेल
– सब्सिडीक संग कीमत 450 टका हर 50 किलो के बैग के लेल
एमआरपी प्रति टन
– यूरिया – 5,360 टका
– अमोनियम फॉस्फेट सल्फेट – 23,124 टका
– नाइट्रोजन फॉस्फेट पोटाश – 22,780 टका
(डिपार्टमेंट ऑफ फर्टिलाइजर के 2014 के आंकड़ा)
यूरिया इंडस्ट्री में नुकसान
– राज्यों में लागल यूरिया प्लांट में सँ 50% घाटा में चलि रहल अछि। रिटर्न के बात करी त साल 2016-17 में -0.73% छल।
– यूरिया के निर्यात में सेहो 34% के कमी 2014 के बाद सँ आयल अछि। चारि टा पैघ यूरिया प्रोडक्शन यूनिट 2014 सँ काज कयनाई बंद कर देने अछि।
– 1990 सँ एखन तक 13 यूनिट या त बंद भय गेल अछि वा काम रुकल अछि।
(आंकड़ा सब फर्टिलाइजर एसोसिएशन ऑफ इंडिया के मुताबिक अछि)
ईसमाद किछु सवाल सबके जवाब जानय के लेल फर्टिलाइजर एसोसिएशन ऑफ इंडिया के डीजी सतीश चंद्र सँ बात करबाक कोशिश कयलथि लेकिन हुनका तरफ सँ कोनो जवाब नहिं भेटल।


text: दरभंगा। अपन सांस्कृतिक विशेषता क लेल ख्यात मिथिला क राजधानी दरभंगा मे पर्यटन क अपार संभावना छै। हालांकि एखन जिला मे एहि दृष्टि स केवल दूटा स्थल क विकास क दिशा मे काज भ रहल अछि, शेष स्थल एकर बाट जोह रहल अछि। रामायणकालीन आख्यान स संबंधित पौराणिक स्थल अहल्यास्थान आ मिथिला क बाबाधाम कहल जाइवाला कुशेश्वरस्थान शिव मंदिर क विकास त पर्यटन क मद्देनजर भ रहल अछि, मुदा देश-विदेश मे चर्चित राज परिसर स्थित महाराज रमेश्वर सिंह क चिता पर प्रतिष्ठित मां श्यामा काली मंदिर परिसर, कुशेश्वरस्थान क पक्षी विहार, दरभंगा राज परिसर आ धरोहर घोषित भ चुकल राज किला, मनीगाछी क वाणेश्वरी स्थान, महाराज देवसिंह स संबंधित देकुली सहित अनेक स्थल क विकास पर्यटन क दृष्टि स कैल जा सकैत अछि। एहि तरह जिला मुख्यालय मे अवस्थित विशाल तीन टा पोखर कए जोड़िकए ओकर सौंदर्यीकरण कैल जा सकैत अछि। जिला मे डीह शब्द युक्त स्थल क उत्खनन स पुरातात्विक पर्यटन स्थल क विकास संभव अछि। ओतहि पांडुलिपि क खान मिथिला शोध संस्थान आओर कामेश्वर सिंह दरभंगा संस्कृत विश्वविद्यालय क प्रधान पुस्तकालय क अलावा दरभंगा राज अभिलेखागार कए बौद्धिक पर्यटन केंद्र क रूप मे विकसित कैल जा सकैत अछि। ओना किशोर कुनाल क कार्यकालक दौरान किछु बहुमूल्य पांडुलिपि क चोरी भ चुकल अछि। तकर उपरांतो व्यावहारिक रूप स बौद्धिक पर्यटन केंद्र क रूप मे देश-विदेश मे इ शैक्षिक संस्थान मान्य अछि, जतए विभिन्न देश स लोक अक्सर अबैत रहैत छथि।


text:
छत्तीसगढ़। 11 मार्च। छत्तीसगढ़ के नक्सल प्रभावित सुकमा जिला मे नक्सली हमला मे सीआरपीएफ केर 219वीं बटालियन के 11 जवान शहीद भ' गेला। बताओल जे रहल अछि कि घटना सुकमा के भेज्जी लग घटल, एहिठाम सड़क निर्माण केर सुरक्षा मे लागल जवान सभके निशाना बनबैत नक्सली पहिने आईईडी ब्लास्ट कएलनि, ओहिक बाद एंबुश लगा अंधाधुंध फायरिंग शुरू क' देलनि। एहि हमला मे 9 जवान के मौत मौके पर भ' गेलैन्ह, ओतहि 2 जवान इलाज केर दौरान दम तोरी देलैन्ह। बताओल जे रहल अछि कि हमला के बाद नक्सली सभ जवान सभक हथियार, रेडियो सेट आओर आन सामान लूईट लेलन्हि अछि। प्रधानमंत्री नरेंद्र मोदी एहि घटना पर शोक व्यक्त करैत शहीद जवान सभक प्रति श्रद्धांजलि व्यक्त कएलन्हि अछि।
प्राप्त जानकारी केर मुताबिक़ घटनास्थल पर फोर्स भेज देल गेल अछि आओर ओता से शहीद जवान सभक शव के बाहर निकालबाक कोसिस कायल जे रहल अछि। ओतहि छत्तीगढ़ के मुख्यमंत्री रमन सिंह मीडिया से एहि हमला के लेल बातचीत के दौरान कहलनि कि बस्तर आईजी एसआरपी कल्लूरी आओर हुनक दुई खास आईपीएस अधिकारि सभके हाटेबा के एहि हमला से कुनु संबंध नहि अछि। आगा ओ कहलनि कि ई सीआरपीएफ केर मूवमेंट छल आओर घटना अचानक भेल।